title: X-No-Archive

text: Se on suunniteltu noudattamaan uutisryhmissä käytettävää viestiotsakeprotokollaa. Normaalien perusotsakkeiden lisäksi (kuten "Path:, From:, Subject:," ja "Date:"), uutisryhmäohjelmat antavan käyttäjälle mahdollisuuden lisätä omia ylimääräisiä otsakkeita viestiin. Nämä ylimääräiset otsakkeet aloitetaan merkkijonolla X-, jotta uutisryhmäpalvelimet ja uutisryhmäohjelmat osaavat ohittaa ne.


title: X-No-Archive

text: X-No-Archive otetaan käyttöön lisäämällä se otsakkeisiin seuraavassa muodossa:


title: X-No-Archive

text: Tämä voidaan myös kirjoittaa viestin ensimmäiselle riville, jos käyttäjällä ei ole mahdollisuutta muokata viestin otsakkeita. Tällöin seuraava rivi pitää jättää tyhjäksi ja aloittaa varsinaisen viestin kirjoittaminen vasta kolmannelta riviltä. Kaikki järjestelmät eivät tosin välttämättä tällöin huomioi tätä.


title: X-No-Archive

text: X-No-Archive-otsakkeen käyttö alkoi vuonna 1995, kun DejaNews aloitti toimintansa. DejaNews oli ensimmäinen suuren mittaluokan kaupallinen hanke, jonka tarkoitus oli arkistoida suuria osia Usenetin viesteistä. Useita uutisryhmäkirjoittelijoita kuitenkin huolestutti heidän oma yksityisyytensä, joten DejaNews lupasi jättää X-No-Archive-otsakkeella merkityt viestit arkistoimatta.


title: X-No-Archive

text: Kun Google osti DejaNewsin, se kunnioitti X-No-Archive-protokollaa. Vuoden 2005 alusta Google muutti uutisryhmäarkistonsa Google Groupsin toimintaa niin, että X-No-Archiven sisältävä viesti tallennetaan palveluun kuudeksi päiväksi, minkä jälkeen se poistetaan.


title: X-No-Archive

text: Monet suositut uutisryhmäohjelmat kuten Forté Agent sisältävät mahdollisuuden lisätä kaikkiin viesteihin X-No-Archive-otsakkeen käyttäjän niin halutessa.


title: Sirkuspelle Hermanni

text: Sirkuspelle Hermanni oli TV2:n Pikku Kakkoselle vuosina 1978–1988 tehty lastenohjelmasarja. Sen pääosaa Pelle Hermannia esitti Veijo Pasanen. Sarjan käsikirjoittaja oli Simo Ojanen. Ohjelman tunnusmusiikkina oli Johann Strauss vanhemman Radetzky-marssi posetiivilla soitettuna. Loppumusiikkina taas oli yleensä Giuseppe Verdin "alasinkuoro" oopperasta "Trubaduuri" myös posetiivilla soitettuna.


title: Sirkuspelle Hermanni

text: Pelle Hermannin hahmon on suunnitellut pukusuunnittelija Riitta Riihonen, maskeerauksen Sinikka Hursti ja lavastuksen Marjaana Pirskanen.


title: Sirkuspelle Hermanni

text: Ohjelman ympäristönä on kuvitteellisen "Sirkus Hepokatin" työntekijöiden majoitusalue, Pelle Hermannin puinen asuntovaunu vieressään "Taikuri Maxin" (Mauri Saikkonen) asuntoauto. Hermannin ja Maxin lisäksi sarjassa esiintyviä muita hahmoja ovat Pelle Hermannin "Äitiliini" (Raili Veivo) ja ikuinen ihastuksen kohde ennustajaneiti "Sylvia" (Marjatta Rinne), jota Hermanni yritti kosia lukuisia kertoja sarjan aikana. Erikoispiirteenä ohjelmassa Hermanni on kuulevinaan tv-ruudun toiselta puolen välittyviä katsojien kommentteja ja "keskustelee" nimeltä mainiten nuoren katsojakuntansa kanssa. Pelle Hermanni päivitteli usein asioiden tilaa sanomalla "Voi änkeröinen!". Pelle Hermannin rekvisiittaan kuului myös näköpuhelin, pirisevä herätyskello Vekkari, ilmassa leijaileva käkättävä karttakeppi Kepakko ja kälkättävä lehmänkello kälkätin.


title: Sirkuspelle Hermanni

text: Näyttelijä Veijo Pasasen kuoltua ohjelmasarjan jatkoksi tehtiin vielä sarjat Äitiliini (1989–1990) ja Oppisopimuspelle Niko (1992–1995), jota esitti Tommi Auvinen. Myös ne olivat Simo Ojasen käsikirjoittamia.


title: Sirkuspelle Hermanni

text: "Sirkuspelle Hermannin" jaksoja leikattiin joskus 2000-luvun alussa lyhyemmiksi jotta ne mahtuisivat paremmin Pikku Kakkosessa niille tarkoitetuille ohjelmapaikoille. Alun perin jaksot kestivät 16–17 minuuttia, mutta leikkausten jälkeen niiden kestoksi vakiintui 15 minuuttia. Aiheesta nousi hetkellisesti kohu vuonna 2013, kun jaksojen leikkaamisen epäiltiin johtuneen ohjelman hidastempoisuudesta.


title: Patsy Kensit

text: Patricia Jude Frances "Patsy" Kensit (s. 4. maaliskuuta 1968, Lontoo, Englanti) on brittiläinen näyttelijätär, laulaja ja valokuvamalli.


title: Patsy Kensit

text: Kensit esiintyi ensimmäisen kerran televisiossa jo 4-vuotiaana. Vuonna 1974 hän sai roolin elokuvassa "The Great Gatsby". Vuonna 1985 Kensit oli Eighth Wonder -nimisen yhtyeen laulaja. Yhtyeellä oli kaksi Top 40 -hittiä "Stay With Me", "Cross My Heart" ja Top 10-hitti "I'm Not Scared", jonka tuotti Pet Shop Boys. Esiintymiset yhtyeen kanssa Top of the Popsin kaltaisissa tv-ohjelmissa antoivat Kensitille hyvää näkyvyyttä.


title: Patsy Kensit

text: Kensitin läpimurto tapahtui vuonna 1986, kun hän näytteli naispääosan elokuvassa "Absolute Beginners" David Bowien vastanäyttelijänä. Toinen merkittävä rooli oli elokuvassa "Tappava ase 2" "(Lethal Weapon 2)" jossa Patsy Kensit näytteli Rika van den Haasia johon Mel Gibsonin esittämä Martin Riggs rakastui. Vuonna 1995 Kensit näytteli elokuvassa "Angels & Insects", joka oli Oscar-ehdokkaana parhaasta puvustuksesta. Elokuva tuli kuitenkin tunnetuksi lähinnä sen paljastavista seksikohtauksista.


title: Patsy Kensit

text: Vuonna 2004 Kensit alkoi näytellä Sadie King -nimistä roolihahmoa saippuaooppera Emmerdalessa, ja hän vierailee säännöllisesti myös "Bo Selecta" -sarjassa ja sen spin-offissa "A Bear's Tail". Elokuussa 2006 Kensit lopetti Emmerdalessa ja siirtyi näyttelemään Holby Cityn sairaala -sarjaan.


title: Patsy Kensit

text: Kensit on ollut naimisissa neljästi. Vuonna 1988 hän avioitui muusikko Don Donovanin ja vuonna 1992 Simple Minds -yhtyeen vokalistin Jim Kerrin kanssa. Tämän kanssa hän sai ensimmäisen lapsensa, James-pojan. Erottuaan Kerristä Kensit alkoi tapailla Oasis-vokalisti Liam Gallagheriä ja he avioituvat keväällä 1997. Myrskyisä suhde oli Britannian tabloid-lehdistön seuratuimpia, ellei jopa seuratuin. Avioliitto päättyi eroon syyskuussa vuonna 2000. Liitosta heillä on yhteinen poika Lennon (s.1999), joka on nimetty John Lennonin mukaan. Huhtikuussa 2009 Kensit avioitui Jeremy Healyn kanssa mutta liitto päätyi eroon jo seuraavana vuonna.


title: Nikolai Muravjov-Amurski

text: Nikolai Nikolajevitš Muravjov-Amurski (; 23. elokuuta 1809 Pietari – 30. marraskuuta 1881 Pariisi) oli tutkimusmatkailija, diplomaatti ja Venäjän kaukoidän kuvernööri, joka pyrki vakiinnuttamaan Venäjän aseman Kaukoidässä niin Japanin kuin Kiinankin suhteen. Hänet nimitettiin kenraalikuvernööriksi 1847, ja hän lähetti venäläisen laivan tutkimaan Amur-joen suuta sekä Sahalinia 1849. Muravjovin myötävaikutuksesta Vladivostok vallattiin Kiinalta Venäjän alueeksi ja perustettiin Habarovsk.


title: Nikolai Muravjov-Amurski

text: Miàojiēn kaupunki nimettiin Nikolajevskiksi, ja alus purjehti Sahalinille ottamaan vahvistamaan, että alue kuului Venäjälle. Toukokuussa 1854 Muravjovilla oli Amurilla 70 alusta. Muravjov torjui mantšuvaltuutetun Hu Sun-bunin vastalauseet alueelle tunkeutumisesta ja ehdotti Aleksanteri II:lle myös Ulko-Mongolian ottamista Kiinan etupiiristä Venäjälle. Vuonna 1855 Muravjov saapui jälleen Amurille, nyt 130 aluksen ja 3 000 sotilaan kanssa.


title: Nikolai Muravjov-Amurski

text: Silloin voimassa ollut Venäjän ja Kiinan välinen raja oli oli määritelty Nertšinskin rauhansopimuksella vuonna 1689. Ensimmäinen venäläinen asutusaalto alueelle toteutui 1600-luvulla, kun perustettiin Ohotsk (1647), Anadirski (1649), Nertšinsk (1654), Udskin (1679) ja muita kasakkayhteisöjä.


title: Nikolai Muravjov-Amurski

text: Syyskuussa 1855 mantšuvaltuutettu Fu Nijanga meni Kuotunduniin valvomaan Nertšinskin sopimusta. Muravjovin mukaan Amur-joki oli Venäjän alueella, ja hän lupasi tulla kolmannen kerran laivoillaan Amurille seuraavana vuonna. Tammikuussa Jilinissä oleva mantšukenraali Jiang-zhun ei saanut keisarilta pyytämiään 2000 sotilasta Etelä-Kiinasta vahvistukseksi ja Muravjov saatoi tulla kolmannen kerran laivoineen Amurille. Jälleen perustettiin muutamia siirtokuntia Amurin pohjoisrannalle. Neljännen kerran Muravjovin johtamat kasakat saapuivat alueelle 1857 ja valloittivat Hailanpaon, asettuivat aseineen Aiguniin sekä ilmoittivat, että Amurin pohjoisrannalla olevien kiinalaisten tuli muuttaa etelärannalle, mikäli eivät haluaisi elää venäläisten alamaisina.


title: Nikolai Muravjov-Amurski

text: Keväällä 1858 tultuaan Amurille Muravjov sotilaineen vaati viidennen kerran Kiinan mantšuhallitusta tunnustamaan Venäjän läsnäolo Amurin pohjoispuolella. Kenraali Ji-shan tuli Qiqiharista Aiguniin neuvottelemaan asiasta, mutta Muravjov kieltäytyi tapaamasta häntä ennen kuin britit ja ranskalaiset olisivat tulleet Dagukoun linnoitukseen lähellä Tianjinia. Venäläiset painostivat Ji-shania Amurilta ja Ussurilta korostaakseen, että ranskalaiset ja brittiläiset voivat edetä pidemmälle. Neuvottelukierrosten jälkeen Muravjov esitti uhkavaatimuksen Ji-shanille 26. toukokuuta 1858. Ji-shan esitti vastatarjouksena venäläisten esittämään Britannian ja Ranskan uhkaan, että kiinalaiset voisivat ylittää joen ja tulla Nertšinskiin asti samalla tavalla. Muravjov poistui neuvotteluista. Venäläiset hyökkäsivät väestöä vastaan Hailanpaossa ja Ji-shanin oli 28. toukokuuta 1858 allekirjoitettava Aigunin sopimus, mikä merkitsi noin 600 000 neliökilometrin laajuisen alueen siirtymistä Venäjälle Amurin pohjoispuolella sekä Ussuri-joen ja meren välisen alueen yhteishallintoa Kiinan kanssa. 2. kesäkuuta 1858 Muravjov nimesi Hailanpaon Blagoveštšenskiksi, hyvien uutisten kaupungiksi. Aleksanteri II vahvisti tämän 5. kesäkuuta juliaanisen kalenterin mukaan.


title: Nikolai Muravjov-Amurski

text: Muravjovista tuli Muravjov-Amurski aikaansaannostensa vuoksi.


title: Nikolai Muravjov-Amurski

text: 7. syyskuuta 1858 Muravjov-Amurski lähetti venäläiset laivat Ussurille ja ilmoitti päivien kuluessa, että myös Aigunin sopimuksessa mainittu yhteishallinta-alue Ussuri-joelta merelle, 400 000 neliökilometriä, oli siirtynyt Venäjän hallintaan.


title: Nikolai Muravjov-Amurski

text: Vuonna 1859 mantšuhovi kieltäytyi tunnustamasta mantšuvaltuutettu Ji-hsanin allekirjoittamaa Aigunin sopimusta. Koska ranskalaiset ja britit olivat Dakokoussa ja koska Venäjä oli saanut kiinalaiset myöntämään samat etuudet, jotka oli myönnetty ranskalaisille ja briteille myös venäläisille, oli kiinalaisten 14. marraskuuta 1859 allekirjoitettava Tianjinin erityissopimus samanlaisten oikeuksien myöntämiseksi myös venäläisille.


title: Nikolai Muravjov-Amurski

text: Asia vahvistettiin Pekingin rauhansopimuksella, jonka mukaan Ussurin ja Japaninmeren välinen alue, muun muassa Vladivostok, siirtyivät Venäjän hallintaan.


title: Gamma Crucis

text:
Gacrux (Gamma Crucis/ γ Crucis / γ Cru ) on Etelän ristin kolmanneksi kirkkain tähti. Etelän ristin tähdistö ei näy Suomessa. Gamma Crucis on 88 valovuoden päässä. Jo kiikarilla havaittavan kaksoistähden kirkkaamman komponentin kirkkaus on 1,6 magnitudia ja spektriluokka M3 III. Himmeämmän kirkkaus on 6,4 magnitudia ja spektriluokka A3.
Tähden ilmakehässä on bariumia, joka tulee näkymättömästä valkeasta kääpiötähdestä.


title: Beta Centauri

text: Beta Centauri (β Centauri / β Cen), joka tunnetaan myös nimellä Hadar tai Agena, on Kentaurin tähtikuvion toiseksi kirkkain tähti ja koko yötaivaan 11. kirkkain. Tähti ei näy Suomessa, sillä se on niin etelässä. Hadar on arabiaa ja tarkoittaa maata, kun taas Agena on latinaksi sääri. Tähteä on kutsuttu arabiaksi myös nimellä Wazn.


title: Beta Centauri

text: Hadar on noin 525 ± 43 valovuoden päässä oleva sinivalkoinen kirkas jättiläistähti, jonka väri-indeksi B-V on -0,23, spektriluokaltaan B1 III ja näennäinen kirkkaus 0,61 sekä absoluuttinen kirkkaus −5,42, joka vastaa 13 000 aurinkoa.


title: Beta Centauri

text: Hadar A:n pintalämpötila on 25 800 kelviniä ja säde 14 auringon sädettä. Absoluuttinen kirkkaus -5,1 eli 9 500 aurinkoa. Tähti on Beta Cephei -tyyppinen muuttuva tähti, ja sen valonvaihtelun suuruus on 0,045 suuruusluokkaa 0,157 päivän jaksoissa.


title: Beta Centauri

text: Hadarilla on B-komponentti noin 140 AU:n päässä. Tähtien kirkkaudet ovat 0,9 ja 4,1. Hadar A on kolminkertainen spektroskooppinen kaksoistähti, jonka kiertoajat ovat 3,7 tuntia ja 352 vuorokautta.


title: Bellatrix

text: Bellatrix ("Gamma Orionis", γ Orionis, γ Ori) on Orionin tähdistön kolmanneksi kirkkain tähti. Tähti sijaitsee Orionin suorakaiteen oikeassa yläkulmassa. Tähti on taivaan 26. kirkkain, ja sen näennäinen kirkkaus on 1,64 magnitudia sekä arvioitu etäisyys 243 valovuotta. Absoluuttinen kirkkaus on −2,73 magnitudia. Tämän sinisen jättiläistähden väri-indeksi (B-V) on −0,22, spektriluokka B2III sekä pintalämpötila 21 500 kelviniä. Tähti säteilee koko sähkömagneettisen spektrin alueella 2 400 auringon verran. Tähden säde on noin 6 auringon sädettä ja massa 8–9 auringon massaa. Tähti muuttuu muutaman miljoonan vuoden kuluttua punaiseksi jättiläiseksi. Bellatrix ei kuulu samaan assosiaatioon eli fyysiseen ryhmään muiden Orionin tähtien kanssa. Bellatrix on varsin vakaa tähti, mutta sen säteilemä valo muuttuu hiukan epäsäännöllisesti.


title: Beta Tauri

text:
Beta Tauri (β Tau / β Tauri) eli Elnath (El Nath, Al Nath, Alnath, Nath)
on Härän tähdistön toiseksi kirkkain tähti. Koska tähti osuu hyvin Ajomiehen tähtikuvioon, siitä on joskus käytetty myös nimitystä Gamma Aurigae. Tähti on hieman sinertävän valkea jättiläinen tyyppiä B7III. Elnath on kemiallisesti poikkeava elohopea-mangaanitähti, jossa on mangaania 25 kertaa normaali määrä mutta kalsiumia ja magnesiumia vähemmän kuin Auringossa.


title: Beta Tauri

text: El Nathin läheltä löytyy suunta, Ajomiehen tähdistön puolelta, joka on vastakkainen Linnunradan keskustaan nähden. Linnunradan laidalla olevat tähdet ovat kuitenkin liian himmeitä näkyäkseen maanpinnalle asti.


title: Hurrikaani Beta

text: Hurrikaani Beta oli vuoden 2005 Atlantin hurrikaanikauden 23. nimetty trooppinen myrsky ja 14. hurrikaani (molemmat ennätyksiä).


title: Hurrikaani Beta

text: Beta on toinen Atlantin trooppinen myrsky, joka on nimetty kreikkalaisen aakkosen mukaan ja ensimmäinen 3. luokkaan kuulunut, kreikkalaisella aakkosella nimetty hirmumyrsky.


title: Hurrikaani Beta

text: Trooppinen myrsky Beta alkoi muodostua 26. lokakuuta 2005 ja vahvistui hurrikaaniksi 29. lokakuuta. Hurrikaani iski 29. lokakuuta Kolumbian ja Nicaraguan rannikolla sijaitseville saarille. Se vahvistui 3. luokan hirmumyrskyksi 09.00 UTC 30. lokakuuta mutta iski maihin 2. luokan hurrikaanina.


title: Hurrikaani Beta

text: Beta aiheutti laajoja aineellisia tuhoja Nicaraguassa muttei tiettävästi aihettanut ihmishenkien menetyksiä.


title: Ōtsu

text: Ōtsu () on kaupunki Japanissa, Kioton naapurissa Kansain alueella. Se on Shigan prefektuurin pääkaupunki ja sijaitsee Japanin suurimman järven Biwan etelä- ja länsirannalla. Asukkaita on 343 029 (2014) ja pinta-alaltaan kaupunki on 464,10 km². Ōtsu on valittu yhdeksi Japanin ydinkaupungeista.


title: Ōtsu

text: Ōtsussa sijaitsee useita merkittäviä historiallisia kohteita, kuten Enryaku-jin, Mii-deran ja Ishiyama-deran temppelit ja Hiyoshi-taishan pyhäkkö. Enryaku-ji kuuluu Unescon maailmanperintöluetteloon osana kohdetta ”muinaisen Kioton historialliset monumentit”.


title: Ōtsu

text:
Kaudella, jolloin Kioto oli Japanin pääkaupunki, Ōtsusta muodostui merkittävä kulkureitti itään kohti Edoa eli nykyistä Tokiota. Se oli sekä vesi- että maaliikennejärjestelmien kehityksen keskuspaikka.
Nykyäänkin sisävesiliikenteen merkityksen jo vähennyttyä Japanin suurimpia kaupunkeja yhdistävät keskeiset moottoritie- ja rautatieyhteydet kulkevat Ōtsun kautta.


title: Ōtsu

text: Liikenteen solmukohdaksi muodostui jo kauan sitten silta nimeltä Karahashi, joka ylittää Biwa-järvestä laskevan Seta-joen. Se oli strategisesti tärkeä sotilaallisiin tarkoituksiin ollen monen taistelun näyttämönä. Tämä historiallinen silta on yhä käytössä, mutta on saanut rinnalleen muita siltoja kasvavan liikenteen tarpeisiin.


title: Ōtsu

text: Järvi tarjoaa Ōtsussa hyvät vesiurheilumahdollisuudet. Kaupungissa järjestetään kilpailuja moottoriveneilyssä, purjehduksessa, soudussa ja melonnassa.


title: Ōtsu

text: Ōtsulla on seuraavat ystävyyskaupungit:


title: Ōtsu

text: Ōtsussa sijaitsee "Japanin suomalainen koulu" eli "Jasuko", joka perustettiin 1964.


title: Vuorovesivoima

text:
Vuorovesivoima on ulkoisen kappaleen painovoimakentän aiheuttama häiriö (differentiaalivoima).
Maan ja kuun massakeskipistettä kiertävä Kuu aiheuttaa vuorovesivoiman ja vuorovesi-ilmiön.
Keskuskappale kohdistaa erisuuruisen painovoiman eri puolille kappaletta.
Kauempana keskuskappaleesta olevalla satelliitin puolella painovoima on pieni ja lähempänä olevalla puolella painovoima on ainakin hivenen suurempi.
Myös satelliitin rataliikkeen keskipakoisvoima on suurempi satelliitin kauemmaisella puolella, ja painovoimaa pienempi satelliitin lähemmäisellä puolella. Kappaleen massakeskipisteessä liikekeskuksen vetovoima on yhtä vahva kuin rataliikkeen keskipakoisvoima; liikekeskuksen lähellä vetovoima on suurempi, kauempana siitä keskipakoisvoima on suurempi.


title: Vuorovesivoima

text:
Melko tarkka likiarvokaava vuorovesivoimalle on
missä


title: Vuorovesivoima

text: Esimerkiksi Maan pinnalla Kuun aiheuttama vuorovesivoiman suunta on ylöspäin pisteessä, jossa Kuu on zeniitissä; samoin vastapisteessä, jossa Kuu on nadiirissa. Siinä, missä Kuu on horisontissa, vuorovesivoiman suunta on alaspäin; voiman vahvuus on vain puolet siitä, mitä edellä mainituissa pisteissä.


title: Vuorovesivoima

text:
Karkeasti sanoen vuorovesivoima heikkenee suhteessa kappaleiden välimatkan kolmanteen potenssiin.
Painovoimakenttää kuvataan usein potentiaalin avulla; tässä tapauksessa käytettävä potentiaali koostuu liikekeskuksen painovoimapotentiaalista ja liikeradan keskipakoisvoiman potentiaalista. Tämän lisäksi itse kappaleen rotaatio voi vielä aiheuttaa oman keskipakoispotentiaalin. Nyt painovoima on tämän potentiaalin gradientti eli derivaattojen vektori kolmen paikkakoordinaatin mukaan. Vuorovesivoima on taas tämän painovoimavektorin vaihtelu paikan mukaan. Usein se kuvataan ns. painovoimagradienttitensorin eli Marussi-tensorin avulla, jossa on elementteinä painovoimapotentiaalin kaikki formula_2 toiset paikkaderivaatat.


title: Vuorovesivoima

text: Usein planeettojen kuihin vaikuttaa vahva vuorovesivoima. Maan Kuu on sen seurauksena venynyt Maan suuntaan rugby-pallon tapaan. Jupiterin Io-kuun tapauksessa vuorovesivoimat aiheuttavat kuun jatkuvaa deformointia ja aktiivista tulivuoritoimintaa.


title: Vuorovesivoima

text:
On laskettu, että jos kuun ja planeetan tiheydet ovat samoja, vuorovesivoimat voittavat kuun oman vetovoiman ja kuu hajoaa kappaleiksi, jos sen etäisyys planeettaan on pienempi kuin 2,44 kertaa planeetan säde. Tätä kutsutaan Rochen rajaksi. Saturnuksen rengasjärjestelmän arvellaan syntyneen tällä tavoin.
Vuorovesivoimat myös pysäyttävät kappaleiden pyörimisiä suhteellisesti hyvinkin kaukana kappaleesta. Ilmiötä sanotaan vuorovesilukkiutumiseksi.


title: Polaris

text: Polaris voi tarkoittaa ainakin seuraavia asioita:


title: Koivu ja tähti

text: Koivu ja tähti (alkukielellä ruotsiksi "Björken och stjärnan") on Sakari Topeliuksen tunnetuimpia satuja. Satu ilmestyi kokoelmassa "Läsning för barn" (suomeksi ""Lukemista lapsille", suomentaja Aatto Suppanen, Werner Söderström, 1893). Satu kertoo koti-ikävästä ja luottamuksesta Jumalaan niin kuin monet muutkin Topeliuksen sadut.


title: Koivu ja tähti

text: Koivu ja tähti kertoo Suomesta isonvihan aikana Venäjälle kaapattujen pojan ja tytön kotimatkasta. Lapsien ainoa kodin tuntomerkki on talon pihalla kasvava koivu, jonka oksilla he muistavat lintujen aamuisin laulaneen ja oksien välistä tähden iltaisin välkkyneen. Välittämättä muiden kauhisteluista he lähtevät matkaan, ja vuoden matkanteon jälkeen he kahden pikkulinnun opastamana löytävät kotinsa. Vanhemmat ilahtuvat suuresti, kun saavat kahden kuolleen lapsen tilalle elävät. Lapset käsittävät, että linnun muodossa olleet enkelit olivatkin heidän kuolleet siskonsa.


title: Koivu ja tähti

text: Sakari Topeliuksen isän isoisä Kristoffer Toppelius pakeni isonvihan aikaan vuonna 1714 äitinsä kanssa Oulusta Muhokselle piilopirttiin. Kasakat kuitenkin ryöstivät pojan ja veivät orjaksi Venäjälle.


title: Koivu ja tähti

text: Vuosien kuluttua Kristoffer karkasi, ja kulkiessaan aina auringonlaskua kohti pääsi Etelä-Suomeen. Suomesta hän ajautui Tukholmaan, missä sattumalta kohtasi äitinsä. Nämä suvun tapahtumat mielessään Sakari Topelius kirjoitti sadun "Koivu ja tähti".


title: Koivu ja tähti

text: Sadun mukaan on nimetty:


title: Hajautusalgoritmi

text:
Hajautusfunktio () on algoritmi, jota käytetään
hajautustaulu-tietorakenteen toteuttamisessa. Se ottaa syötteeksi merkkijonon (tai helposti merkkijonoksi muutettavan muun tyypin) ja laskee sille ns. "tiivisteen". Tätä tiivistettä puolestaan käytetään indeksinä taulukkoon, jota kutsutaan hajautustauluksi. Tyypillisesti hajautustauluja käytetään, kun halutaan indeksoida tietorakennetta käyttäen avaimina merkkijonoja numeeristen arvojen sijaan.


title: Hajautusalgoritmi

text: Yksinkertainen ja nopea hajautusalgoritmi perustuu johonkin suurehkoon vakioon ja jakojäännökseen, joka lasketaan vakion ja merkkijonosta muodostetun lukuarvon perusteella. Esimerkiksi hajautustauluun voidaan varata tilaa 1000:lle alkiolle jolloin sisäinen toteutus indeksoi aina taulukon alkioita 0..999. "Törmäyksistä" johtuvat päällekkäisyydet voidaan ratkaista usealla tavalla, esimerkiksi käyttämällä ketjutusta. Ohessa esimerkki pelkistetystä (ja moneen tarkoitukseen huonosta) hajautusfunktiosta pseudokoodina:


title: Hajautusalgoritmi

text: Hajautustauluna käytetään nyt 1000-alkioista taulukkoa, ja kun jokin arvo halutaan tallentaa taulukkoon käyttäen haluttua merkkijonoa avaimena, arvo tallennetaan taulukon siihen indeksiin, jonka codice_1 palauttaa.


title: Hajautusalgoritmi

text: Eri merkkijonoista syntyvät samat hajautusarvot johtavat "törmäyksiin". Hajautustarkoituksiin hyvä tiiviste on sellainen, joka minimoi törmäykset, eli jonka tuottamat tiivisteet syötemerkkijonoille jakautuvat hajautustauluun mahdollisimman tasaisesti.


title: Hajautusalgoritmi

text: Hajautustauluja käytettäessä on kuitenkin käytännössä aina varauduttava törmäyksiin. Ketjutettaessa tämä ratkaistaan siten, että samaan hajautusindeksiin osuneet avaimet muodostavat ketjun, jota käydään lävitse lineaarisesti. Lineaarisuus ei kuitenkaan tee hajautustaulusta tehotonta, koska hyvä hajautusfunktio tuottaa tasaisesti jakautuneita avaimia. Tällöin täynnä olevaan hajautustauluun tehtävien hakujen asymptoottinen kompleksisuus on edelleen sama kuin lineaarisessa haussa, O(n), mutta käytännössä hakunopeus on karkeasti ottaen kääntäen verrannollinen hajautustaulun kokoon.


title: Hajautusalgoritmi

text: Muita ratkaisuja törmäysten hoitamiseksi antavat kaksoishajautus sekä lineaarimenettely. Näitä käytettäessä hajautustauluun ei voida tallentaa mielivaltaista määrää arvoja, joten taulun täyttyminen pitää ottaa huomioon.


title: Hajautusalgoritmi

text: Lineaarimenettelyssä kokeillaan yksitellen törmäyksen aiheuttaneelle alkiolle seuraavia vapaita lokeroja. Tätä jatketaan kunnes vapaa lokero löytyy.


title: Hajautusalgoritmi

text: Hyötynä helppo toteutus, eikä ketjutuksessa esiintyviä listoja ole. Haittana on ryvästyminen - yhä useammin alkiot törmäävät pitenevään arvojen jonoon, josta seuraa tehottomuutta.


title: Hajautusalgoritmi

text:
Kaksoishajautus tuottaa tasaisimman hajautuksen esitellyistä ratkaisuista. Siinä ideana on kaksi erillistä hajautusfunktiota, joiden summan mukaan alkion lokero määräytyy. Usein funktioiden jakojäännöskin lasketaan eri jakajan mukaan jolloin tulos satunnaistuu enemmän.
Esimerkki kaksoishajautuksesta:


title: Hajautusalgoritmi

text: Nykyään hajautustauluja tarvitsee tai kannattaa toteuttaa harvoin itse. C++:n STL sisältää tietorakenteen codice_2 ja monet korkean tason ohjelmointikielet tarjoavat valmiit toteutukset (usein nimellä map, hash tai dictionary). Monesti hajautusfunktio on sisäisesti korvattu tasapainotetulla puurakenteella, jolloin haku pysyy edelleen nopeana (asymptoottinen kompleksisuus O(log n)), mutta tietorakennetta voidaan dynaamisesti kasvattaa käymättä kaikkia siihen talletettuja arvoja läpi.


title: MyTravel Airways

text: MyTravel Airways -nimeä on käyttänyt kaksi eri lentoyhtiötä: brittiläinen "MyTravel Airways Ltd" ja tanskalainen "MyTravel Airways A/S". Molemmat yhtiöt omisti brittiläinen matkailualan yritys "MyTravel Group plc". Tämä yhtiö yhdistyi tammikuussa 2007 "Thomas Cook AG:n" kanssa muodostaen Thomas Cook Group plc -yhtiön. Yhdistymisen jälkeen brittiläinen MyTravel Airways liitettiin osaksi Thomas Cook Airlines -yhtiötä ja tanskalainen MyTravel Airways sai nimekseen Thomas Cook Airlines Scandinavia.


title: Alfa Ursae Majoris

text: Alfa Ursae Majoris (α UMa / α Ursae Majoris) eli Dubhe on Otavan ja Ison Karhun tähtikuvion päätähti, joskaan ei kirkkain. Tähti on Otavan "kattilan" reunalla äärimmäisenä oikealla ylhäällä. Se on Otavan tähdistä lähimpänä taivaannapaa, ja Merakista Dubheen johtava viiva osoittaa suoraan kohti Pohjantähteä. Tähti on oranssi ja sijaitsee 124 valovuoden eli 38 parsekin päässä Maasta, siis kauempana kuin monet muut Otavan tähdet. Toisin kuin useimmat Otavan tähdet, Dubhe ei kuulu Otavan liikkuvaan ryhmään.


title: Alfa Ursae Majoris

text:
Dubhen näennäinen kirkkaus on 1,81, eli se vaihtelee välillä 1,79 -- 1,82, ja tähden absoluuttinen kirkkaus on -1,09. Dubhe on kaksoistähti. Dubhe A on oranssi spektriluokan K0IIIa (KOII-III) jättiläinen, jonka väri-indeksi on B-V 1,07 ja pintalämpötila 4 500 kelviniä. Dubhe A:n näennäinen kirkkaus on 1,87. Tähti tuottaa säteilyä 300 Auringon verran, ja sen säde on 30 aurinkoa. Dubhe A polttaa ytimessään heliumia.
Dubhe A:ta kiertää noin 23 AU:n päässä 44,4 vuodessa himmeämpi Dubhe B, joka on (A8V) F0V-spektriluokan tähti ja jonka näennäinen kirkkaus on 4,81. Dubhe B:n massa on 1,7 Auringon massaa.
Noin 8 000 AU:n eli 230 kaarisekunnin päässä on toinen F8-luokan tähti, jota kiertää 6,04 päivän jaksolla toinen tähti. Tämä spektroskooppinen kaksoistähti on HD 95638, ja sen näennäinen kirkkaus on 7,12.
Dubhe on silloin nelinkertainen tähti.


title: Vyšehrad

text: Vyšehrad on linnoitus Prahassa, Tšekin tasavallassa. Ensimmäinen paikalla sijainnut linna rakennettiin 900-luvulla. Nykyinen linnoitus on pääosin 1600-luvulla rakennettu ja on tyyliltään barokkia.


title: Vyšehrad

text: Vyšehradin linna rakennettiin samalla vuosisadalla Prahan linnan kanssa lähekkäin oleville kukkuloille Vltava-joen eri puolille. Niiden suojassa alkoi Prahasta kehittymään merkittävä kauppapaikka. Vuonna 1085 Böömin kuningas Vratislav II siirsi valtaistuimensa Vyšehradiin ja vahvisti linnoitusta. Seuraavan viidenkymmenen vuoden aikana linnoituksen alueelle rakennettiin muun muassa useita kirkkoja, kunnes vuonna 1140 herttua Soběslav I palautti kruununistuimen Prahan linnaan.


title: Vyšehrad

text: Käytännössä koko linnoitusalue tuhoutui hussilaissodissa vuosina 1420–1436. Nykyisin olemassa oleva linnoitus rakennettiin samoille paikoille 1600-luvulla, ja se palveli sotilaskäytössä vuoteen 1911 asti. 1800-luvulla muurien sisään rakennettiin Pyhän Vituksen katedraalin tapainen, uusgoottista tyyliä edustava Pietarin ja Paavalin kirkko, joka on yksi Prahan näkyvimmistä maamerkeistä.


title: Vyšehrad

text: Nykyisin Vyšehradin kukkulalla sijaitsee myös Tšekin kuuluisimpien henkilöiden hautausmaa. Alueelle on haudattu muun muassa:


title: Vyšehrad

text: Vyšehradin kukkulalta avautuu komeat näkymät Vltava-joelle ja Prahan kaupunkiin. Alueella ei liiku yhtä paljon turisteja kuin Prahan linnan tai keskustan alueella, ja se onkin suosittu rentoutumis- ja piknikalue.


title: The Islanders

text: The Islanders on suomalainen popyhtye, joka perustettiin 1960-luvun alussa Helsingissä. Yhtyeen nimi () viittaa yhtyeen alkuperäisten jäsenten asuinpaikkaan, Lauttasaareen. Alkuvaiheissa siihen liittyi laulusolistiksi Danny, jonka taustayhtyeenä se toimi myöhemmin (nimellä D'Islanders). Alkuperäiseen ryhmään kuului myös Pepe Willberg. Vuosina 1967–1976 yhtyeen laulusolistina oli Kirka Babitzin, jonka kanssa levytettiin muun muassa Pertsa Reposen sanoittama hitti "Hetki lyö" (alun perin "Beat the Clock") . Yhtyeen rumpalina toimi 1960-luvulla Kurt Mattson. Islanders soittaa jälleen Dannyn taustayhtyeenä.


title: Creatures

text: The Creatures oli 1960-luvulla toiminut suomalainen rockyhtye. Yhtye perustettiin rautalankayhtyeenä vuonna 1962. Yhtyeen laulusolistina toimi vuodesta 1963 Kirka Babitzin tämän perheen muutettua Helsingin Maunulaan. Kirka oli ensimmäisellä Creatures-keikallaan syksyllä 1963 vasta 13-vuotias. Komppikitaristina toimi Aarto Henttonen. Yhtyeen muut jäsenet olivat soolokitaristi Matti Kaarna, basisti Olli Könönen ja rumpali Antero Ahola. Rumpaliksi tuli vuonna 1965 Remu Aaltonen. Yhtyeen varsinainen johtohahmo oli Olli Könönen, joka kokosi bändin ja järjesti myös kaikki keikat. Kun Kirka oli saanut hieman nimeä laulusolistina, alkoi yhtye esiintyä myös nimellä Kirka and The Creatures.


title: Creatures

text: Yhtye esiintyi parissa elokuvassa (esimerkiksi "Käpy selän alla" ja "Top-Ralli"), mutta ei 60-luvulla koskaan levyttänyt. The Creatures-yhteen ensi levytys on taltioitu studiossa vuonna 1965 ja liitetty "Jee jee jee" -kirjan oheis-CD-levylle vuonna 1996. Kirka laulaa The Creatures -yhteen säestyksellä Elviksen "Stuck on you" -kappaleen suomeksi nimellä "Takaan sen".


title: Creatures

text: Ensimmäinen instrumentaalikokoonpano [kevät 1962]


title: Creatures

text: Ensimmäinen laulava kokoonpano [kesä 1963] (Vain keskustelutasolla!)


title: Creatures

text: Ensimmäinen laulava kokoonpano [syksy 1963 - helmikuu 1966]


title: Creatures

text: Tunnetuin kokoonpano [kevät 1966]


title: Creatures

text: Viimeistä edellinen kokoonpano [kesä 1967]


title: Creatures

text: Viimeinen kokoonpano [syksy 1967 ja talvi-kevät 1967-68]


title: Creatures

text: The Creatures on esiintynyt Olli Könösen johtamana sixties-tapahtumassa vielä vuonna 1995 Vuokatin Katinkullassa, Kirkan ja Remun kanssa. Yhtyeen kokoonpano Katinkullassa: Kirka Babitzin — Laulu, Matti Kaarna — Kitara, Rafe Pikkarainen — Kitara, Olli Könönen — Basso ja Remu Aaltonen — Rummut.


title: Creatures

text: The Creatures on esiintynyt Olli Könösen johtamana sixties-tapahtumissa vielä myöhemmin 2000-luvulla muun muassa Vanhassa Maestrossa ja Kaivohuoneella, toki ilman Kirkaa ja Remua.


title: Doom II: Hell on Earth

text: Doom II: Hell on Earth (lyhyesti DOOM II) on id Softwaren kehittämä ensimmäisen persoonan ammuntapeli, joka julkaistiin MS-DOS:lle vuonna . Se on "Doom"-pelisarjan toinen osa, ja julkaistiin noin vuosi ensimmäisen jälkeen. Peli ei teknisesti eronnut edeltäjästään vaan sisälsi ainoastaan uusia kenttiä, aseita ja hirviöitä. "Doom II" sai yleisesti hyvän vastaanoton ja sitä myytiin kaksi miljoonaa kappaletta. Peli sai lisäosan "Master Levels for Doom II" vuonna 1995. Elementtejä pelistä käytettiin "Final Doom" -pelissä.


title: Doom II: Hell on Earth

text: "Doom II" koostuu yhdestä pitkästä episodista, ensimmäisen osan kolmen lyhyemmän sijaan. Tämä muutos merkitsi, ettei pelaajan tarvinnut aloittaa pelkällä pistoolilla noin joka yhdeksännessä tasossa. Tasojen välissä oli ensimmäisen osan pelin etenemistä seuraavan kartan sijasta pelkkä taustakuva.


title: Doom II: Hell on Earth

text: Heti "Doomin" tapahtumien jälkeen pelaaja ottaa jälleen nimettömän avaruussotilaan roolin, joka on osoittautunut kovaksi vastukseksi Helvetin joukoille. Tultuaan tapetuksi Phobosissa, ja taisteltuaan tiensä läpi Deimosin ja Helvetin, pelaaja palaa Maapallolle vain todetakseen sen joutuneen helvetillisten voimien hyökkäyksen kohteeksi.


title: Doom II: Hell on Earth

text: Pelaaja etenee 30 kentän läpi, ja matkansa aikana saa tietää invaasiosta selvinneiden Maapallon asukkaiden olevan vangittuina avaruusportissa, josta heidän täytyy paeta siirtimen avulla. Kun avaruussotilas saa ihmiset pelastettua, hän on vapaa elämään loppuelämänsä yksin maapallolla muun ihmiskunnan toivottavasti jatkaessa elämäänsä jossain muualla. Ennen pitkää avaruussotilas kuitenkin keksii keinon, jolla hyökkäys saadaan lopullisesti kukistettua.


title: Jormas

text: Jormas oli suomalainen vuosina 1965–1968 toiminut suomeksi ja englanniksi levyttänyt popyhtye. Yhtyeen laulusolistina toimivat Pepe Willberg ja Raul Wikström. Jormas syntyi The Islanders ja Jim & The Beatmakers -yhtyeiden entisistä jäsenistä vuonna 1965. Yhtye sai nimensä ohjelmatoimiston myyjän Jorma Weneskosken mukaan, ja esikuvana nimenmuodostukselle oli samaan aikaan Ruotsissa vaikuttanut Tages-yhtye. Alun perin yhtyeen nimenä oli The Beatmakers ja myöhemmin The Finnish Beatmakers (erotukseksi samannimisestä norjalaisesta yhtyeestä). The Finnish Beatmakers teki elokuussa 1965 julkaistun singlen "Mr. Tambourine Man".


title: Jormas

text: Jormasin suuria hittejä olivat "Saat miehen kyyneliin" (alun perin "To Make a Big Man Cry"), "Taivas vain tietää" ("God Only Knows") ja "Rööperiin" ("Penny Lane").


title: Jormas

text: Jormas teki paluun lavoille 1995 ja on tehnyt satunnaisesti keikkoja mm. Back To Sixties -tapahtumissa.


title: The Pretenders

text: The Pretenders on vuonna 1978 Lontoossa perustettu uuden aallon (new wave) rockyhtye. Yhtyeen keulakuva on sen laulaja, lauluntekijä ja kitaristi Chrissie Hynde. Muita alkuperäiskokoonpanon jäseniä olivat kitaristi James Honeyman-Scott, basisti Pete Farndon ja rumpali Martin Chambers. Yhtyeen tunnetuimpia kappaleita ovat "I'll Stand by You", "Brass in Pocket" albumilta "Pretenders" (1980) ja "Don't Get Me Wrong" albumilta "Get Close" (1986). Yhtyeen kappaleet "Where Has Everybody Gone" ja "If There Was a Man" soivat elokuvassa 007 vaaran vyöhykkeellä.


title: Limpopo

text: Limpopo voi tarkoittaa:


title: Pepe & Paradise

text: Pepe & Paradise oli suomalainen vuonna 1968 perustettu yhtye. Sen levytykset olivat lähinnä suomenkielistä iskelmää, mutta keikoilla yhtye esitti myös englanninkielistä jazz- ja soul-vaikutteista rockia.


title: Pepe & Paradise

text: Alun perin Paradise-nimellä esiintynyt yhtye muodostui Frankies-yhtyeestä, joka säesti laulaja Johnny Liebkindiä hänen vuoden 1968 kesäkiertueellaan Suoraan sydämeen. Kiertueella oli vierailevana solistina Pepe Willberg. Syksyllä 1968 perustettuun Paradise-yhtyeeseen liittyivät Pepen lisäksi saksofonisti, klarinetisti ja huilisti Erkki "Unde" Lehtola, basisti Jorma "Kalle" Kalenius ja rumpali Antero "Ande" Päiväläinen. Willberg itse lauloi ja soitti kitaraa.


title: Pepe & Paradise

text: Seuraavana syksynä 1969 Paradise yhdistyi Tapani Kansan yhtyeen kanssa ja jatkoi Kansan säestysyhtyeenä kevääseen 1970. Yhtyeessä soittivat tällöin edellä mainittujen lisäksi saksofonisti, huilisti Erik "Dani" Dannholm, kitaristi Seppo Keurulainen ja basisti Christer "Kicke" Bergholm, joka tuli Kaleniuksen tilalle. Keurulainen ja Bergholm olivat soittaneet aiemmin yhdessä Willbergin kanssa Jormas-yhtyeessä. Keväällä 1970 Paradisen ja Tapani Kansan tiet erosivat, ja yhtye alkoi esittää omaa ohjelmistoaan. Samaan aikaan kitaristi Keurulainen lopetti bändissä ja mukaan tuli Hammondia ja muita kosketinsoittimia soittava Heikki "Pedro" Hietanen. Lokakuussa 1970 Unde Lehtola meni armeijaan ja bändiin tuli silloin trumpetisti Markku Johansson.


title: Pepe & Paradise

text: Yhtye levytti ensimmäisen singlensä vuonna 1970 Ruotsissa, jossa Paradise oli saanut menestystä erityisesti Tukholman Gyllene Cirkeln -klubilla. Singlen A-puolella oli Albert Hammondin ja Mike Hazlewoodin tekemä kappale "Dark Side of the Moon" sekä B-puolella Pepe Willbergin säveltämä ja sanoittama "My Child". Singlen tuotti Ruotsissa asuva britti Roger Wallis. Mukana olivat Pepen lisäksi saksofonistit Dannholm ja Lehtola, kitaristi Keurulainen ja basisti Bergholm. Rumpuja soitti Antero Päiväläinen.


title: Pepe & Paradise

text: Syksyllä 1970 bändin nimeksi vakiintui Pepe & Paradise. Keväällä 1971 yhtye alkoi tehdä radioäänityksiä Yleisradiolle. Kesällä Pepe & Paradise teki pitkän Folkparken-kiertueen Ruotsissa. Bergholm lopetti bändissä ennen kiertuetta ja basistiksi tuli Pekka "Pave" Maijanen.


title: Pepe & Paradise

text: Vuosi 1972 oli bändin läpimurtovuosi. Pepe & Paradise teki kuukausittaista Paratiisi-radiosarjaa, oli mukana MTV:n Pinnalla-musiikkiohjelmassa housebändinä, levytti Finnlevylle suurimmat hittinsä "Elämältä kaiken sain" ja "Sotilaat, kansat, maat" sekä teki Love Recordsille Henrik Otto Donnerin sävellyksistä koostuvan albumin "Niin vähän on aikaa". Yhtyeen 1970-luvun muita hittejä olivat "Aamu" ja "Toiset meistä".


title: Pepe & Paradise

text: Syksyllä 1972 Lehtola lopetti soittamisen ja tilalle tuli lyhyeksi ajaksi Paavo Honkanen. Honkasen kuoltua tämän tilalle tuli Pertti "Kalle" Fält, joka soitti saksofonia ja huilua. Tässä kokoonpanossa Pepe & Paradise esiintyi muun muassa Hesperian yökerhossa Helsingissä. Vähitellen bändin jäsenet joko lopettivat tai siirtyivät muihin bändeihin, ja Pepe & Paradise lopetti toimintansa.


title: Pepe & Paradise

text: Vuonna 1992 Pepe & Paradise alkoi esiintyä silloin tällöin erityisesti Back to the Sixties -tapahtumissa. Mukana ovat olleet Willberg, Päiväläinen, Lehtola, Johansson, Bergholm ja Fält sekä uusina jäseninä kitaristi Jari "Heinä" Nieminen (tai Jarmo Nikku) ja kosketinsoittaja Kyösti Laihi. Tällä kokoonpanolla (Laihin tilalla Hietanen) Pepe & Paradise levytti kappaleen "Sana Sana Saa (African Folk Song)", joka on mukana vuonna 2000 ilmestyneellä "70's Radio Hits" -albumilla. Levyn muut kappaleet on alun perin äänitetty 1970-luvun alussa Yleisradiolle ja masteroitu uudelleen digitaalisesti.


title: Länsimaisen filosofian historia (kirja)

text: Länsimaisen filosofian historia ("History of Western Philosophy", alaotsikkona "Poliittisten ja sosiaalisten olosuhteiden yhteydessä varhaisimmista ajoista nykyaikaan asti", "And Its Connection with Political and Social Circumstances from the Earliest Times to the Present Day") on filosofi Bertrand Russellin vuonna 1945 julkaisema opas länsimaisen filosofian historiaan esisokraatikoista varhaiselle 1900-luvulle.


title: Länsimaisen filosofian historia (kirja)

text: Russell kirjoitti teoksen toisen maailmansodan aikana. Sen alkuperä oli Russellin Barnes Foundation-instituutissa, Philadelphiassa vuosina 1941 ja 1942 laajalle yleisölle pidetyissä filosofian historian luennoissa. Suuren osan historiallisesta tutkimuksesta teki Russellin kolmas vaimo Patricia. Vuonna 1943 Russell sai kustantajalta 3000 dollarin etumaksun kirjan kirjoittamiseksi, ja hän kirjoitti kirjan vuosien 1943 ja 1944 välillä. Kirja oli heti julkaisunsa 1945 jälkeen suuri myyntimenestys, vaikka useat filosofian tutkijat arvostelivat sitä huomattavasti. Kirjan menestys takasi, että Russell saattoi elää taloudellisesti turvatun loppuelämän.


title: Länsimaisen filosofian historia (kirja)

text: Russell kirjoitti kansantajuisella tyylillä huumoria unohtamatta, ja teos on yksi Russellin tuotannon merkittävimpiä. Kun Russell sai Nobelin kirjallisuuspalkinnon vuonna 1950, "Länsimaisen filosofian historia" mainittiin yhtenä teoksista, joka sai aikaan palkinnon myöntämisen Russellille, ja teosta lainattiin myöntämispuheessa kahdesti.


title: Länsimaisen filosofian historia (kirja)

text: Russell käsitteli kirjassa kirjan kohteena olleiden filosofian elämää, historiallista kontekstia, yhteiskunnallista ympäristöä ja filosofisia järjestelmiä. Sen jälkeen hän selitti, missä ja millä tavalla he menivät ajattelussaan väärille jäljille. Näin kirja käsittelee usein sekä kirjan kohteena olevien filosofien että Russellin omaa filosofiaa.


title: Länsimaisen filosofian historia (kirja)

text: "Länsimaisen filosofian historia" on jaettu kolmeen kirjaan, joista jokainen on jaettu osiin ja lukuihin. Kukin luku käsittelee yleensä yhtä filosofia, filosofista koulukuntaa tai ajanjaksoa. Erityisesti toinen kirja on enemmän katsaus historialliseen ajanjaksoon kuin filosofiseen kehitykseen. Ainoastaan Platonille, Aristoteleelle ja Lockelle on omistettu useampi luku. Viimeinen luku, ”Loogisen analyysin filosofia”, on Russellin tuon ajan omaan filosofiaan pohjautuva esitys.


title: Limpopon provinssi

text: Limpopo on Etelä-Afrikan provinssi. Se sijaitsee valtion pohjoisosassa ja rajautuu Botswanaan, Zimbabween ja Mosambikiin. Provinssi tunnettiin aiemmin nimillä "Northern Province" (Pohjoinen provinssi) ja "Pohjois-Transvaal". Sen pääkaupunki ja suurin kaupunki on Polokwane. Limpopossa on arviolta 5 799 090 asukasta (vuonna 2016) ja sen pinta-ala on 125 754 neliökilometriä.


title: Limpopon provinssi

text: Limpopo on jaettu hallinnollisesti viiteen piirikuntaan, jotka jakautuvat edelleen yhteensä 24 kuntaan. Piirikunnat ovat:


title: Polokwane

text: Polokwane on kaupunki Etelä-Afrikassa. Se on Limpopon provinssin suurin kaupunki sekä pääkaupunki, joka tunnettiin ennen nimellä Pietersburg. Polokwane perustettiin vuonna 1886 ja siitä tuli kaupunki 23. huhtikuuta 1992. Sen nimi on ollut virallisesti Polokwane 11. kesäkuuta 2003 lähtien. Polokwane oli yksi isännöivistä kaupungeista vuoden 2010 Jalkapallon maailmanmestaruuskilpailuissa.


title: Polokwane

text: Vuonna 1840 Voortrekkerin johdolla Andries Potgieter perusti Zoutpansbergdorpin, kaupungin 100 km luoteeseen. Tämä ratkaisu oli hylättävä, koska yhteenottoja oli paikallisten heimojen välillä. He perustivat uuden kaupungin vuonna 1886 ja nimesivät sen Pietersburgiksi Voortrekker-johtajan Petrus Jacobus Joubertin kunniaksi. Britit rakensivat keskitysleirin Polokwaneen buurisodan aikana johon sijoitettiin lähes 4000 buurinaista ja -lasta. Kaupunki tuli virallisesti kaupungiksi 23. huhtikuuta 1992. 25. helmikuuta 2005 hallitus julisti virallisesti englanninkielisen nimen kaupungin nimen pohjoissothon kielellä, Polokwane. Kaupungissa oli ANC:n kansallinen konferenssi, jossa Jacob Zuma otti vastaan puolueen johtajajuuden .


title: Polokwane

text: Vuonna 1904 Polokwanen asukasluku oli 3 276, joista 1620 (49,5%) oli valkoisia. Loput 50% olivat todennäköisesti mustia. Polokwanessa oli valkoinen enemmistö oli ylivoimainen apartheidin aikana ennen vuotta 1990. Apartheidin loputtua kaupunki on edelleen säilyttänyt suuren valkoisen väestön. Naapurikunnissa on ylivoimaisesti musta enemmistö.


title: Polokwane

text: Itse Polokwanen kaupungissa on noin 130 000 asukasta. Koko Polokwanen kunnan asukasluku on noin 630 000.


title: Polokwane

text: Polokwanen ilmaston ominaisuuksia kuvaa puolikuiva ilmasto Köppen ilmastoluokittelun mukaan. Huolimatta siitä, että kaupunki sijaitsee Kauriin kääntöpiirin eteläpuolella , että Polokwane on tasangolla 1230 metriä merenpinnan yläpuolella ilmasto on suopea . Keskilämpötilat ovat noin 21 - 22 °C astetta tammikuussa ja putoavat 11 °C asteseen heinäkuussa. Kuten muu Etelä-Afrikan sisämaa, Polokwane on kokenu lämpimiä vuodenaikoja viime vuosikymmenellä yli pitkän aikavälin keskiarvon. Polokwanessa on kuiva ilmasto ja voimakas sadekausi talvella. Keskimääräinen vuotuinen sademäärä on 495 mm, joulu- tai (harvemmin) tammikuu luetaan kosteisiin kuukausiin ja heinäkuu kuiviin kuukausiin .


title: Polokwane

text: Kaupungin jalkapalloseura on Winners Park F.C., joka pelaa maan toiseksi korkeimmalla sarjatasolla. Kaupungissa sijaitsevat jalkapallostadionit Pietersburg Stadium ja Peter Mokaba Stadium, joka rakennettiin Jalkapallon MM-kisoja 2010 varten.


title: Doom 3

text: Doom 3 on id Softwaren kehittämä ja Activisionin julkaisema ensimmäisen persoonan ammunta- ja selviytymiskauhupeli. Nimestään huolimatta peli ei ole suoraan jatkoa pelisarjan tarinaan, vaan paranneltu versio sarjan ensimmäisestä pelistä. Peli kehitettiin ja julkaistiin Microsoft Windowsille 3. elokuuta 2004. Nykyään peli on saatavilla myös Linuxille, Mac OS X:lle ja Xboxille.


title: Doom 3

text:
Tapahtumat sijoittuvat 2145 vuoden Marsiin, jossa sotateollisuuden kasauma on pystyttänyt tieteelliset tutkimustilat, joiden tarkoituksena on kehittää ja testailla teleportaatiota, bioteknologiaa sekä kehittyneempiä aseita. Teleportaatio on kuitenkin huomaamatta avannut portit helvettiin vuotaen tutkimuskeskuksen täyteen demoneita. Pelaaja pelaa nimettömällä avaruussotilaalla estäen helvetin voimia pääsemästä Maahan.
Peli käyttää palkittua id Tech 4 -pelimoottoria. Tunnelmaltaan peli on aivan erilainen edeltäjiinsä verrattuna. Pelin grafiikat ovat huoliteltuja (varsinkin ULTRA-moodilla, joka vaatii näytönohjaimelta paljon), sekä valaistus ja varjostus ovat tosiaikaiset. Pelissä onkin panostettu enemmän piinaavaan kauhu- ja sci-fitunnelmaan, kuin valtavien demoniarmeijoiden lahtaamiseen. Tunnelmaa tasoihin tuovat myös kehuttu äänimaailma sekä paikoittain helvettiin viittaavat merkit, kuten pentagrammit.


title: Doom 3

text: "Doom 3":sta on julkaistu hopeinen "Limited Collector’s Edition" -paketti, joka sisältää alkuperäisten "The Ultimate Doom" ja "Doom 2" -pelien täysversiot, kuvagallerian, poistettuja hahmoja, dokumentteja "Doom 3":n teosta ja pelin tekijöiden haastatteluja.


title: Doom 3

text: "Doom 3":lle julkaistiin lisäosa "". Pelisarjasta on tehty elokuva nimeltä "Doom", joka pohjautuu "Doom 3":n tapahtumiin. Seuraaja "Doom" on julkaistu vuonna 2016.


title: Doom 3

text: Pääosin pelaaja etenee yksin ahtaissa pimeissä käytävissä saaden tehtäviä radiopuhelimen kautta, joita hänen tulee suorittaa. Tasot ovat melko lineaarisia, ja niissä edetään paikasta A paikkaan B. Tunnelmaa luovat muutamat kauhuelementit, kuten pimeys. Pelaajalla on käytössään taskulamppu, jota hän tarvitsee pitkälle peliä käytännössä jatkuvasti pimeissä ympäristöissä. Taskulamppua ei kuitenkaan voi käyttää aseen kanssa yhdessä, joka tuo peliin uusia kauhuominaisuuksia, sillä pelaajan täytyy olla jatkuvasti varuillaan; taskulampulla voi tutkia ympäristöä, mutta demonin tai zombien ilmestyessä on paikoin salamannopeasti otettava ase käyttöön. Yksinpelissä pelaaja saa edetä lähes kaiken aikaa yksin ja tapaa vain harvoin hengissä olevia työntekijöitä tai muita sotilaita, mutta näiden työpisteiltä tai ruumiiden läheisyydestä voi löytyä videonauhoja ja viestejä pelaajan käyttämään kämmentietokoneeseen (PDA), joista taas löytää paikoin tarpeellisiakin tietoja, kuten koodeja mahdollisiin ammusvarastoihin.


title: Doom 3

text: Viholliset jakautuvat kahteen ryhmään zombeihin ja demoneihin. Zombit ovat ihmisiä, joihin on iskeytynyt demoninen voima tehden heistä aggressiivisia mutantteja. Zombit hyökkäävät pelaajaa vastaan käyttäen käsiään, työkalua, kuten jakoavainta, tuliasetta tai palavaa ruumistaan aseena. Demonit taas ovat hirviöitä suoraan helvetistä. He käyttävät aseinaan piikikkäitä raajojaan tai jotain muuta osaa kehostaan tai ampumalla tuli- / plasma-ammuksia. Pelissä on myös ajoittain päävihollisia, "bosseja", joita tapaa pelissä muutaman.


title: Doom 3

text: Pelissä on kymmenen eri asetta ja kaiken kaikkiaan 12 eri aseena käytettävää esinettä. Pelille ominainen ase on sielukuutio. Sielukuutio on muinaisten sivilisaatioiden käyttämä ase, jota he käyttivät suojeluun pahoja voimia vastaan tuhansia vuosia sitten. Hyvin vähän tiedetään tästä aseesta, paitsi että, kun viisi demonia on tapettu, niin kuutiossa on niin paljon energiaa, että se tuhoaa kaiken tiellensä osuvan. Sitten se kerää kuolleitten energian ja siirtää sen käyttäjälleen. Kuutio on viety helvettiin turvaan, jottei kukaan voisi käyttää sitä demoneita vastaan enää.


title: Doom 3

text: "Doom 3":een julkaistiin neljän pelaajan moninpelimahdollisuus neljällä pelimodella. Peliyhteisö tosin loi modauksen, jonka avulla pelaajamäärän sai nostettua kahdeksaan tai kuuteentoista pelaajaan. Kaikki neljä pelimoodia ovat kaikki suuntautuneet "deathmatch" tyyliin. Perinteisessä deathmatch modessa pelaajat liikkuvat eri puolilla kenttää keräten aseita ja tappaen muita pelaajia. Pelaaja, jolla on eniten tappoja ajan päättyessä, voittaa pelin. Tiimipelissä on sama periaate, mutta joukkue vastaan joukkueena. Kolmas pelimoodi on "last man standing", jossa jokaisella pelaajalla on rajallinen määrä uudelleensyntymisiä. Pelaajat menettävät elämäänsä aina kun heidät tapetaan. Lopussa kaikki paitsi yksi pelaaja eliminoidaan ja parhaiten selvinnyt pelaaja voittaa pelin. Viimeinen pelimoodi on "turnaus", jossa aina kaksi pelaajaa taistelevat vastakkain ja toiset katselevat sivusta. Voittaja jää kentälle ja saa vastaansa aina uuden vastustajan. Xbox versio sisältää myös perinteisen kaksinpelin, jossa normaali yksinpeli pelataan yhteistyönä läpi.


title: Doom 3

text: "Doom 3":n tapahtumat sijoittuvat vuoteen 2145, ja tapahtumapaikkana on Marsissa sijaitseva tutkimuskeskus Union Aerospace Corporation (UAC). Pelaajan tehtävä on ohjata nimetöntä, dialogeissa marineksi (merijalkaväen sotilas) kutsuttua hahmoa, joka yrittää selviytyä tutkimuskeskuksessa olevilta demoneilta. Tavoitteen aikana sotilas saa selville erinäisiä asioita tutkimuskeskuksen salaperäisestä hankkeesta, jonka on pannut alulle tohtori Malcolm Betruger. Pelin alussa pelaaja saa PDA-laitteen, jonne voi tallentaa muiden PDA:ien tiedostoja ja videoita.


title: Doom 3

text: "Doom 3" oli id Softwarelle menestys. Peli sai kriitikoilta hyvän vastaanoton ja menestyi myös kaupallisesti: vuoden 2007 alussa peli oli myynyt yli 3,5 miljoonaa kappaletta. Tällä myyntimäärällä peli nousi id Softwaren menestyneimmäksi. Doom 3:n pelimoottorina käytetty id Tech 4 oli edeltäjiensä tapaan lisensoitavissa ja sen käyttöoikeus myytiin useille pelistudioille. Esimerkiksi Prey ja hyödyntävät kyseistä pelimoottoria. Pelimoottori julkaistiin vapaana lähdekoodina marraskuussa 2011.


title: Doom 3

text: Peli sai kriitikoiden keskuudessa melko hyvän vastaanoton. Game Rankings –sivustolla pelin keskiarvosana on 86,71. Kiitosta saivat erityisesti pelin ulkoasu ja visuaalinen tyyli. GameSpot-verkkolehti kehui pelin ympäristöjä vakuuttavan eläviksi ja luonnehti tunnelmaa tiheäksi. PC Gamer UK -lehti luonnehti ulkoasua ja hahmojen animaatioita virheettöminä. Eräät arvostelijat antoivat tunnusta pelin yksityiskohtaisesti toteutetusta ympäristöstä; GameSpotin Greg Kasavin kehui pelin tarjoavan maailman, joka tuntuu loppuun asti mietityltä ja kokonaiselta.. Verkkolehti IGN luonnehti pelin miljöönä toimivaa tutkimuslaitosta laadukkaaksi ja tunnelmaltaan realistiseksi. Visuaalisen totetutuksen ja tunnelman lisäksi peliä on ylistetty myös loistavasti äänimaailmasta.


title: Doom 3

text: "Doom 3" sai kriitikoilta negatiivista palautetta pelimekaniikasta, joka on jämähtänyt vanhahtavaan juokse ja ammu -tyyliin. IGN:n Dan Adam kritisoi pelin olevan tunnelmaa lukuun ottamatta edeltäjiensä kaltaista yksinkertaista ampumista. Osa arvostelijoista muistutti myös pelin tekoälyn vaatimattomuudesta sekä vanhakantaisesta verkkopelistä..


title: Eta Ursae Majoris

text:
Eta Ursae Majoris (η UMa / η Ursae Majoris) eli
Alkaid ("Elkeid") tai Benetnash ("Benetnasch") on Otavan tähtikuvion "karhun hännän" tai "kattilan varren" äärimmäinen tähti.
Tähti ei kuulu Otavan liikkuvaan ryhmään, jossa ovat useat Otavan tähdet.
Tähden näennäinen kirkkaus on 1,85 ja etäisyys
101 valovuotta. Absoluuttinen kirkkaus -0,60. Tämän sinisen tähden spektrityyppi on B3V ja
väri-indeksi B-V -0,19 ja lämpötila 20000 kelviniä, eli se on eräs kuumimmista paljain silmin havaittavista tähdistä. Tähden massa on kuusi Auringon massaa.


title: Eta Ursae Majoris

text: ja koko säteilyntuotta 700 aurinkoa. Tähti ei ole voimakas röntgenlähde, koska se on juuri sen rajan alapuolella, missä tähdet tuottavat omiin tähtituuliinsa voimakkaita shokkiaaltoja, jotka kehittävät röntgensäteilyä.


title: Kaarle IV (keisari)

text: Kaarle IV (14. toukokuuta 1316 – 29. marraskuuta 1378) oli Pyhän saksalais-roomalaisen keisarikunnan hallitsija.


title: Kaarle IV (keisari)

text: Kaarle IV sai kasteessa nimen Venceslaus (Václav), mutta otti myöhemmin nimen Kaarle (Karel). Kaarlen vanhemmat olivat Juhana Luxemburgilainen ja tämän vaimo Elisabet, joka oli Böömin kuninkaan Venceslaus II:n tytär. Kaarle sai koulutuksensa Ranskassa. Hän oli kirjallisesti lahjakas ja puhui sujuvasti viittä kieltä: latinaa, tšekkiä, saksaa, ranskaa ja italiaa. Vuonna 1346 Kaarle osallistui Crécyn taisteluun, jossa hänen isänsä sai surmansa. Kaarlen itsensä onnistui paeta taistelukentältä haavoittuneena.


title: Kaarle IV (keisari)

text: Kaarle kruunattiin Böömin kuninkaaksi ja Luxemburgin kreiviksi vuonna 1346. Vuonna 1349 hänet valittiin ja kruunattiin Saksan kuninkaaksi. Kuusi vuotta myöhemmin, vuonna 1355, hänet kruunattiin Italian kuninkaaksi ja Pyhän saksalais-roomalaisen keisarikunnan keisariksi. Burgundin kuninkaaksi kruunaamisensa jälkeen vuodesta 1365 Kaarle oli kaikkien keisarikunnan kuningaskuntien hallitsija.


title: Kaarle IV (keisari)

text: Kaarlen hallitusaikana Euroopassa raivosi musta surma 1347–1352. Siihen menehtyi noin kolmasosa väestöstä. Tällä oli suuri vaikutus yhteiskuntien toimintaan, varsinkin kun sama tauti levisi vielä uusina epidemioina tappaen erityisesti lapsia ja estäen väkiluvun elpymisen. Kaarlen hallitusaikaa leimasi siis talouslama. Yhteiskuntarakenne muuttui kohti feodalismia, sillä suuri osa talonpojista joutui talousvaikeuksien takia maaorjiksi. Kaarle käytti epidemiaa myös hyväkseen takavarikoimalla juutalaisten omaisuutta.


title: Kaarle IV (keisari)

text: Kaarle oli naimisissa neljästi, ja hänellä oli kaikkiaan seitsemän lasta, joista vanhin (eloon jäänyt) poika, Venceslaus, peri myöhemmin isänsä valtaistuimet, mutta häntä ei koskaan kruunattu keisariksi. Seuraavaksi keisariksi nousi sen sijaan Kaarlen nuorempi poika Sigismund.


title: Kaarle IV (keisari)

text: Kaarle IV:n onnistui vahvistaa valtaansa koko Saksan kuninkaana. Hän siirsi keisarikunnan pääkaupungin Prahaan, jota hän kehitti määrätietoisesti tehden siitä johtavan sivistyskaupungin. Hän muun muassa perusti Prahan yliopiston vuonna 1348. Tšekkiläiset pitävät Kaarlea edelleen ”maan isänä” ("otec vlasti"). Kaarle IV antoi vuonna 1356 kultaisen bullan, jossa säädettiin keisarinvaalin toimittamisesta ja vahvistettiin Saksan vaaliruhtinaiden oikeudet. Säädös toimi vuosisatojen ajan Pyhän saksalais-roomalaisen keisarikunnan eräänlaisena perustuslakina.


title: Kestovaippa

text: Kestovaippa on kankainen vaippa, joka pestään käytön jälkeen uutta käyttöä varten. Ennen kertakäyttövaippojen aikakautta kaikki vaipat olivat kestovaippoja, jotka oli valmistettu puuvillaharsosta, -flanellista tai -froteesta ja usein muovisista kuorista.


title: Kestovaippa

text: Kertakäyttövaippojen kehityksen myötä kestovaippojen käyttö väheni, mutta nykyään kestovaippojen suosio on lisääntynyt Suomessa. Syitä kestovaippojen käyttöön ovat mm. ympäristöystävällisyys, taloudellisuus ja ihoystävällisyys. Lapsen koko vaippaiän kestovaipat maksavat pesukustannuksineen noin 400–1200 euroa riippuen hankituista vaippamalleista, kun taas kertakäyttöiset vaipat tulevat maksamaan yhdellä lapsella noin 1000–2000 euroa. Kestovaippojen edullisuus korostuu käytettäessä samoja vaippoja usealla lapsella. Yksi lapsi käyttää kahden vuoden aikana keskimäärin 5000 vaippaa.


title: Kestovaippa

text: Kestovaippoja on monia erilaisia: sisävaippoja, kuorivaippoja, taskuvaippoja, all-in-one-vaippoja (AIO-vaipat) sekä kuivaksiopetteluhousuja. Näiden lisäksi imukykyä parantamaan on erilaisia lisäimuja sekä pintakuivuuteen kuivaliinoja. Materiaaleina kestovaipoissa käytetään esimerkiksi puuvillaa, villaa, flanellia, froteeta, fleeceä, hamppua, bambua ja polyesteriä. Myös harsoja käytetään edelleen vaippoina. Perusperiaate kestovaipassa on imukykyisen materiaalin ja kosteussuojakankaan yhdistäminen. Kosteussuojakankaana toimii esimerkiksi villa, fleece sekä erilaiset polyuretaanilaminoidut kankaat.


title: Kestovaippa

text: Kestovaippakustannuksissa voi säästää ompelemalla vaippoja itse. Ompeluohjeita löytyy paljon internetistä ja vaippakäyttöön soveltuvia materiaaleja on saatavana perinteisten kangaskauppojen lisäksi vaippakankaisiin erikoistuneista internetmyymälöistä. Myös parhaat päivänsä nähneet flanelliset paidat ja froteepyyhkeet käyvät mainiosti kestovaippojen imumateriaaleiksi.


title: Kestovaippa

text: Valmiita kestovaippoja saa nykyään suurimpien kauppaketjujen myymälöistä sekä lukuisista internetpuodeista. Kestovaippoja voi myös lainata pientä korvausta vastaan Kestovaippayhdistyksen paikallisilta vaippalainaamoilta.


title: Kestovaippa

text: Kestovaippa koostuu imevästä osasta ja kosteuden pitävästä osasta. Eri vaipat rakentuvat eri tavoin, mutta nämä osat löytyvät jokaisesta vaippa-systeemistä.


title: Kestovaippa

text: Imeviä osia voivat olla esim. harso, sisävaippa, irrallinen imu (taskuvaipassa) tai kiinteä imu (esim. AIO:ssa). Kosteutta pitäviä osia voivat olla AIO:n tai taskun pul-kangas, fleece- tai villakuori tai villavaippahousut.


title: Kestovaippa

text: Kestovaippoja ei tarvitse pestä joka päivä, vaan voi hyvin kerätä koneen täyteen pesemällä vaipat parin kolmen päivän välein. Helpointa on säilyttää likaiset vaipat ilmavasti pyykkikorissa, likaisen vaipan voi antaa vaikka kuivahtaa hetken pyykkikorin reunalla. Likaisia vaippoja voi pyykkikorin lisäksi säilyttää pul-pussissa tai vaikka vanhan tyynyliinan sisällä, josta vaipat on kätevä työntää koneeseen.


title: Kestovaippa

text: Ulosteet kannattaa tiputtaa tai suihkutella wc-pönttöön hajujen minimoiseksi. Imut kannattaa vetää ulos ja pesutarrat sulkea. Villaimut ja villahousut kannattaa säilyttää eri paikassa, jotteivät ne joudu vahingossa liian kuumaan pesuun.


title: Kestovaippa

text: Vaipat pestään mahdolliset pesutarrat suljettuina, mikä säästää tarroja ja vaippakankaita, kun tarran karkea pinta ei pääse repimään kankaita. Vaipat pestään 60 °C pesuohjelmalla ja niiden kanssa voi pestä myös muuta 60 °C:n pyykkiä, kuten pyyhkeitä, lakanoita tai vauvanvaatteita.


title: Kestovaippa

text: Pesuaineen tulee sisältää mahdollisimman vähän saippuaa (enintään 5 %). Etenkin fleece-pintaiset vaipat menevät helposti tukkoon, jos saippuaa on paljon. Valkaisuaine rasittaa kosteussulkukangasta ja zeoliitti kerääntyy vaippoihin ja heikentää niiden imukykyä. Allergioiden välttämiseksi kestovaippoja suositellaan pestäväksi hajusteettomilla pesuaineilla ja käyttämällä tavallista pienempää pesuainemäärää.


title: Kestovaippa

text: Huuhteluainetta ei tule käyttää, koska se huonontaa vaippojen imukykyä. Esipesuaine- tai huuhteluainelokeroon voi laittaa hieman etikkaa (n. 1 rkl), joka sitoo hajuja ja pehmittää materiaaleja. Etikan haju lähtee vaippojen kuivuessa.


title: Kestovaippa

text: Uuden vaipan ja imujen imuteho paranee pesukertojen myötä, usein 5-10 pesukerran jälkeen etenkin imut pääsevät täyteen tehoonsa.


title: Kestovaippa

text: Villavaippahousut ja villaimut pestään käsin tai villanpesuohjelmalla. Pesuaine tulee olla villalle sopivaa. Villavaippahousut käsitellään lanoliinilla eli villarasvalla pesun jälkeen, mikä parantaa niiden kosteuden eristyskykyä ja puhtaana pysymistä. Villaimujen lanoliinituksesta ollaan montaa mieltä.


title: Kestovaippa

text: Lanoliinin voi laittaa lämpimään veteen sekoitettuna koneen huuhteluainelokeroon tai liottaa parista tunnista yön yli villahousuja lanoliinivedessä. Lanoliinituksen jälkeen ylimääräisen lanoliinin voi huuhdella ja antaa villahousujen kuivata tasolla.


title: Kestovaippa

text: Vaippojen kuivaus on ekologisinta ja taloudellisinta narulla parvekkeella tai muuten ulkona. Kuivausaika vaihtelee suuresti, harsot ja kuoret kuivuvat tunneissa, mutta paksut AIO:t ja yövaipat voivat kuivua yli vuorokaudenkin.


title: Kestovaippa

text: Kuivausrumpu nopeuttaa vaippojen kuivatusta, mutta rasittaa materiaaleja. Kosteussuojakangasta, esim. pulia ei kannata laittaa kuivausrumpuun, koska kuuma rummutus voi irrottaa laminoinnin. Myöskään villaa ei kannata laittaa kuivausrumpuun huopumisen takia.


title: Kestovaippa

text: Tahroja voi poistaa vaipoista sappisaippualla, jota on saatavilla nestemäisenä ja palasaippuana. Myös auringonvalo on hyvä valkaisija, joka toimii erityisesti harsoihin.


title: Kestovaippa

text: Etenkään kuoria ei tarvitse pestä joka välissä. Pul-kuoria voi käyttää useamman kerran ilman pesua, vaikka huuhtaista ja antaa kuivahtaa. Villakuoria ja villahousuja ei tarvitse pestä, ellei ole tullut kakkavahinkoja. Kosteatkin villahousut kuivahtavat nopeasti ripustamalla ne esim. hoitopöydän reunalle. Villan ominaisuuksiin kuuluu sen kyky puhdistaa itse itsensä, joten hajuja harvoin jää.


title: Kestovaippa

text: Vaipat voi keittopestä 1-2 kk:n välein 90-95 °C pesuohjelmalla, jos ilmenee hajuongelmia tai ihottumaa. 90 °C pesun voi yhdistää 60 °C pesuun, pesten toisen pesuohjelman heti ensimmäisen perään ilman pesuaineita.Vaippamateriaaleja on paljon erilaisia ja aloittelija menee helposti eri materiaalien viidakossa sekaisin. Vaippamateriaaleja voidaan jakaa ja luokitella usein eri tavoin perustuen niiden ominaisuuksiin ja käyttötarkoituksiin.


title: Kestovaippa

text: Yksinkertaisimmillaan vaippa koostuu nestettä imevästä osasta ja kosteutta pitävästä osasta. Lisäksi vaippaan voidaan laittaa ns. kuivaliinakangas, joka tuntuu suhteellisen kuivalta kastumisesta huolimatta.


title: Kestovaippa

text: Kuivaliinakankaat: coolmax, kuivaliinaneulos eli polypropeenineulos, mikrofleece, polystermokka


title: Kestovaippa

text: Imevät kankaat: puuvilla, bambu, hamppu, pellava, tencel, mikrokuitu


title: Kestovaippa

text: Kosteussulkukankaat: pul eli polyuretaanilaminoitu kangas, fleece, villa


title: Kestovaippa

text: Imukyky ja nopeus päästä maksimaaliseen imukykyyn vaihtelee paljon eri materiaaleissa. Ns. nopeat imut imevät nopeasti paljon nestettä sisäänsä, mutta toisaalta myös luovuttavat sitä helposti. Ns. hitaat imut imevät hitaasti, mutta imevät paljon ja myös pitävät nesteen paremmin. Nopeat imut kannattaa laittaa lähimmäksi lasta ja hitaammat uloimmaksi imukerrokseksi. Mikrokuitua ei tule kuitenkaan koskaan laittaa paljasta ihoa vasten, koska se imee iholta turhan tehokkaasti rasvaa ja kosteutta.


title: Kestovaippa

text: Nopea imukyky: mikrokuitu, puuvilla


title: Kestovaippa

text: Keskinopea imukyky: bambu


title: Kestovaippa

text: Hidas imukyky: hamppu, villa


title: Kestovaippa

text: Vaipat voidaan jakaa kuiva- ja märkäpintaisiin riippuen siitä, miltä vaipan pinta tuntuu kastuttuaan. Osalle lapsista sopivat kuivapintaiset ja toisille märkäpintaiset. Kuivaksiopetteluvaiheessa suositaan usein märkäpintaisia vaippoja, jolloin lapsi tunnistaa kosteuden eikä vaippa tunnu märkänä yhtä miellyttävältä. Toisaalta kuivapintaisia vaippoja suositaan etenkin yövaippoina, jolloin pinta tuntuu kuivemmalta, eikä häiritse unta.


title: Kestovaippa

text: Kuivapintaiset: coolmax, kuivaliinaneulos, mikrofleece


title: Kestovaippa

text: Märkäpintaiset: puuvilla, bambu (etenkin joustofroteet)


title: Martti Jukola

text: Martti Henrik Jukola (22. marraskuuta 1900 Turku – 3. lokakuuta 1952 Helsinki) oli suomalainen urheilutoimittaja, urheilija ja päätoimittaja. Pekka Tiilikaisen mukaan Martti Jukola loi koko suomalaisen radioselostuksen perusteet. Jukola osallistui urheilijana Pariisin olympialaisiin 1924.


title: Martti Jukola

text: Jukolan vanhemmat olivat kuuromykkäinkoulun opettaja Aapo Henrik Jukola ja Maria Wilhelmina Grönroos. Hän valmistui filosofian kandidaatiksi 1922, lisensiaatiksi 1930 ja väitteli filosofian tohtoriksi 1932 aiheenaan runoilija J. H. Erkko. Jukola oli Urheilulehdessä toimitussihteerinä 1922–1923, vastaavana toimittajana 1924–1925 ja päätoimittajana 1931–1936. Hän toimi Werner Söderström Oy:n kirjallisuusosaston virkailijana Porvoossa 1926–1930 sekä toimittajana Kansan Kuvalehdessä 1927–1929 ja Urheilija-lehdessä 1928–1931.


title: Martti Jukola

text: Jukola toimi Yleisradion selostajana 1931–1952 ja selostusosaston päällikkönä 1939–1942. Hän oli samaan aikaan myös Enso Gutzeit-Tornator -yhtymän sosiaalipäällikkönä Ensossa vuosina 1936–1939 sekä Urheilijain Kustannus Oy:n kirjallisena johtajana ja Urheilukuvaston päätoimittajana vuosina 1943–1952. Ensossa työskennellessään hän perusti Ylä-Vuoksen Palloseuran.


title: Martti Jukola

text: Martti Jukolan urheiluran huippuvuodet ajoittuvat 1920-luvun alkuun. Hänen kotiseuransa olivat yleisurheilussa Turun Urheiluliitto ja palloilussa Turun Palloseura, jonka perustajäseniä Jukola oli. Hänen paras saavutuksensa oli Pariisin olympiakisojen 400 metrin aitajuoksu, jonka välierissä hän sijoittui viidenneksi. Hän saavutti useita yleisurheilun SM-mitaleja, mm. hopeaa 400 metrin aidoissa 1923-26, 110 metrin aidoissa 1924, ja 400 metrillä 1926. Hänen ennätyksensä 110 metrin aidoissa oli 15,9, 400 metrin aidoissa 55,4, 200 metrillä 23,0 ja 400 metrillä 49,9. Muutettuaan Turusta Jukola edusti yleisurheilussa aktiiviaikanaan Porvoon Urheilijoita ja Helsingin Kisa-Veikkoja, jonka kunniajäseneksi hänet valittiin myöhemmin.


title: Córdoba (Argentiina)

text: Córdoba on samannimisen maakunnan pääkaupunki Argentiinassa. Sen asukasluku on noin 1,5 miljoonaa, joten se on Argentiinan toiseksi suurin kaupunki (Buenos Airesin jälkeen).


title: Córdoba (Argentiina)

text: Córdoba sijaitsee Primerojoen varrella Argentiinan pampan luoteisosassa, Córdobavuorten juurella 472 metrin korkeudessa merenpinnasta.


title: Córdoba (Argentiina)

text: Vuoden lämpimin kuukausi on joulukuu, jolloin keskimääräinen ylin lämpötila on 29 astetta. Kylmintä on heinäkuussa, keskimääräinen alin 4,4 astetta. Sateet ajoittuvat lokakuusta huhtikuuhun ulottuvalle jaksolle, tavella (touko-syyskuu) sataa vain vähän.


title: Córdoba (Argentiina)

text: Córdoba perustettiin vuonna 1573 ja nimettiin Espanjan sijaitsevan Córdoban kaupungin mukaan. Córdobassa sijaitsee muun muassa Etelä-Amerikan vanhin yliopisto, Universidad Nacional de Córdoba. Jesutiitat perustivat sen vuonna 1613.


title: Córdoba (Argentiina)

text: Vuonna 1866 kaupungin läpi virtaavaan Primero-jokeen tehtiin pato, josta saatiin vesivoimaa teollisuuden tarpeisiin. Padon synnyttämä tekojärvi tarjosi viljelmille kasteluvettä ja kaupunkilaisille juomavettä. Kaupallista kasvua lisäsi rautatien vetäminen kaupunkiin vuonna 1869.


title: Córdoba (Argentiina)

text: 1900-luvulla Cordoban tehdastyöläiset olivat etunenässä ammattiliittojen ja valtiovallan välisissä hankauksissa. Vuonna 1955 presidentti Juan Perónin syrjäyttämiseen johtanut kaappaus alkoi, kun kenraali Eduardo Lonardi valtasi Córdoban.


title: Córdoba (Argentiina)

text: Córdoban jesuiittakortteli ja -estanciat liitettiin osaksi Unescon maailmanperintöluetteloa vuonna 2000.


title: Annapolis

text: Annapolis on Marylandin osavaltion pääkaupunki Yhdysvalloissa. Sen asukasluku oli vuoden 2010 väestönlaskennan mukaan 38 394. Kaupungissa sijaitsee esimerkiksi Yhdysvaltain laivastoakatemia ja St. John’s College.


title: Annapolis

text: Annapolis on Yhdysvaltojen itärannikolla Severn-joen suulla. Se sijaitsee 40 km Baltimoresta etelään ja 50 km maan pääkaupungista Washington (DC):stä itään.


title: Annapolis

text: Vuoden kuumin kuukausi on heinäkuu, keskimääräinen ylin lämpötila 32 °C. Kylmintä on tammikuussa, keskimääräinen alin −1.6 °C. Vuoden keskimääräinen sademäärä on 1202 mm, lunta kertyy 23 cm joulukuun ja helmikuun välisenä aikana.


title: Annapolis

text: Ennen eurooppalaistaustaisten siirtolaisten saapumista nykyisen Annapoliksen alueella asui algonkin-kieliä puhuneita intiaaneja. Ennen nykyisen Annapoliksen perustamista alueen alkuperäisasukkaat joutuivat pakenemaan susquehannock-heimon intiaanien tekemiä sotaretkiä. Annapoliksen perustivat Virginiasta saapuneet puritaanit vuonna 1649. Maata saatiin nykyisen kaupungin läheltä Baltimoren paroni Cecil Calvertilta, joka halusi houkutella uusia siirtolaisia Marylandin siirtokuntaan. Puritaanien uusi siirtokunta sai nimen Providence ja vuonna 1650 Baltimoren paroni perusti ympäröivän seudun käsittäneen Anne Arunden piirikunnan, jonka hän nimesi aiemmin kuolleen vaimonsa mukaan. Puritaanien ja paronin välit eivät säilyneet hyvinä puritaanien kieltäydyttyä allekirjoittamasta uskollisuudenvalaa paronille. 25. maaliskuuta 1655 käytiin yhteenotto puritaanien ja paronin paikalle määräämien miliisijoukkojen välillä englantilaisten ensimmäisessä keskinäisessä yhteenotossa Pohjois-Amerikassa. Yhteenotto päättyi puritaanien voittoon. Myöhemmin Marylandista tuli kruununsiirtokunta ja paikka tunnettiin vielä tuolloin nimellä Anne Arundel Town piirikunnan nimen mukaan. Alkuperäinen puritaanisiirtokunta hävisi sittemmin tuntemattomasta syystä.


title: Annapolis

text: Marylandin pääkaupunki siirrettiin St. Maryn kaupungista nykyiseen Annapolikseen vuonna 1694. St. Maryn sanottiin olleen liian kaukana Marylandin siirtokunnan asukkaiden valtaosasta ja päätöksen siirrosta teki kuvernööri Francis Nicholson. Hän antoi myös kaupungille sen nimen Annapolis prinsessa Annan mukaan. Nicholsonin aloitteesta Annapolis sai myös barokkityylisen kaupunkisuunnitelman. Kaupunginoikeudet Annapolis sai vuonna 1708 ja sen kasvun myötä siitä tuli myös merkittävä satama. Kaupunki säästyi yhdysvaltain vapaussodan taisteluilta ja vuosien 1783 ja 1784 välillä Annapolis toimi Yhdysvaltojen ensimmäisenä rauhanajan pääkaupunkina. Amerikan vallankumouksen päättänyt Pariisin rauha vahvistettiin Annapoliksessa vuonna 1783 ja vuonna 1786 kaupungissa järjestettiin konfederaatioartiklojen muutoksia käsitellyt Annapoliksen konventti. Vuonna 1808 perustettiin Fort Severn, josta tuli Yhdysvaltain laivastoakatemia vuonna 1850. Taloudellisessa merkityksessään Annapolis alkoi kuitenkin jäädä jälkeen Baltimoren kaupungista.


title: Annapolis

text: Annapoliksen talouden kulmakivi on periteisesti muodostunut liittovaltion ja osavaltion hallinnosta. Alueen suuriin työnantajiin kuulu esimerkiksi National Security Agency eli NSA. Merkittävä osuutensa on myös Yhdysvaltain laivastoakatemialla. Kaupunki on pyrkinyt myös houkuttelemaan Washington DC:n ja Baltimoren alueen korkean teknologian yrityksiä. Kaupungin vanha siirtokuntailme ja laivastoakatemia houkuttelevat myös suuria määriä turisteja.


title: Annapolis

text: Kotitalouksien keskimääräiset vuosittaiset ansiot Anaheimissa aikavälillä 2012–2016 olivat 74 187 USD ja henkilöä kohden 43 431 USD. 10,9 % väestöstä eli köyhyysrajan alapuolella.


title: Annapolis

text: Annapoliksen asukasluku oli vuoden 2010 väestönlaskennan mukaan 38 394 ja vuoden 2017 arvion mukaan 39 321. Kaupungin asukkaista 61,8 % oli taustaltaan valkoisia, 24,5 % afroamerikkalaisia, 20,3 % latinoja mistä tahansa rodusta ja 1,3 % aasialaisia. 20,8 % kaupungin asukkaista puhui kotonaan jotakin muuta kieltä kuin englantia, ja 16 % kaupungin asukkaista oli syntynyt ulkomailla.


title: Annapolis (täsmennyssivu)

text: Annapolis voi tarkoittaa seuraavia asioita:


title: Banff

text: Banff on kaupunki Albertassa Kanadassa. Se perustettiin vuonna 1880 lähinnä turistikohteeksi ja sinne rakennettiin Banff Springs Hotel. Banff sijaitsee Kalliovuorilla Banffin kansallispuistossa, joka pääsi vuonna 1984 yhdessä muiden Kanadan Kalliovuorten luonnonpuistojen kanssa UNESCOn maailmanperintöluetteloon.


title: Banff

text: Banffista tuli kaupunki vuonna 1990. Kaupunki nimettiin samannimisen Skotlannissa sijaitsevan kaupungin mukaan. Banffin asukasluku on 7 500 ja pinta-ala vajaat viisi neliökilometriä.


title: Banff (täsmennyssivu)

text: Banff voi tarkoittaa ainakin seuraavia:


title: Power Plant

text: Power Plant on Gamma Rayn vuonna 1999 julkaisema studioalbumi.


title: Tré Cool

text:
Tré Cool (oikealta nimeltään Frank Edwin Wright III, s. 9. joulukuuta 1972 Frankfurt, Länsi-Saksa) on yhdysvaltalaisen Green Day -yhtyeen rumpali. Yhtyeessä hän on soittanut vuodesta 1990.
Nimi Tré tulee ranskan kielen sanasta "trés" eli "todella", mikä tekee hänestä "todella coolin".


title: Tré Cool

text:
Lapsena Tré asui Mendocino-vuorilla, Kaliforniassa isänsä ja kahden vanhemman sisaruksensa kanssa. Hänen isänsä, Frank Edwin Wright II, oli helikopteripilotti Vietnamin sodassa.
Green Dayhin Tré päätyi yhtyeen edellisen rumpalin Al Sobranten erottua: Billie Joe ja Mike olivat ihailleet Trén soittotaitoja ja pyysivät Trén mukaan bändiin.
Green Dayn kappaleista suurimman osan tekee Billie Joe Armstrong, mutta Tré Cool on säveltänyt muun muassa laulut "All By Myself", "Dominated Love Slave", "D.U.I.", "Like A Rat Does Cheese", "Billie Joe's Mom" ja "Rock and Roll Girlfriend", joka on osa yli yhdeksän minuuttia kestävää "Homecoming" -biisiä. Tré on myös coveroinut Youtubessa kuuluisaksi tulleen "Chocolate Rain"-kappaleen. Green Dayn lisäksi hän on soittanut yhtyeissä The Lookouts (1985–1990), Screeching Weasel, Samiam, Foxboro Hot Tubs ja The Network (2003-).
Tré osaa soittaa rumpujen lisäksi muun muassa kitaraa, harmonikkaa ja viulua.


title: Tré Cool

text: Tré Coolilla on kaksi lasta, Ramona (s. 1995) ja Frankito ("Little Frank", s. 2001), eri avioliitoista. Tré meni ensimmäisen kerran naimisiin vuonna 1995 valokuvaaja Lisea Lyonsin kanssa, mutta avioliitto päättyi kuitenkin eroon. Toisen kerran hän meni naimisiin vuonna 2000 Claudian kanssa, mutta tämäkin avioliitto päättyi eroon. He kuitenkin asuvat edelleen yhdessä Oaklandissa, Kaliforniassa, koska haluavat kasvattaa Frankiton niin, että tällä on molemmat vanhemmat. Eronsa jälkeen Tré on seurustellut lyhytaikaisesti The Donnas -bändin rumpalin Torryn kanssa. Hän on seurustellut Ruri-nimisen naisen kanssa. Tre Cool ja Dena menivät kihloihin 27.4.2011.Tre Cool ja Sara Rose menivät naimisiin 11.10.2014


title: Mizar

text: Zeta Ursae Majoris (ζ UMa / ζ Ursae Majoris) eli Mizar lienee tunnetuin Otavan tähdistä. Tähti on Otavan kattilan varren keskimmäinen tähti.


title: Mizar

text:
Tähden lähellä sijaitsee himmeämpi Alcor, joka on 0,2 asteen ja ainakin 2–3 valovuoden päässä. Se ehkä kiertää Mizaria 750 000 vuoden jaksossa.
Mizar itse on ensimmäinen tunnettu kaksoistähti, minkä Giovanni Riccioli havaitsi 1650. Mizar AB:n väli on 12 kaarisekuntia.
Mizar A:n etäisyys Mizar B:hen on yli 500 AU ja kiertoaika 5 000 vuotta, minimi 380 AU.
Mizar A on spektroskooppinen kaksoistähti, jonka kiertoaika on 20,5 vuotta ja väli 7–8 millikaarisekuntia. Mizar Aab on sittemmin havaittu interferometrillä valokuvauslevylle erillisinä tähtinä. Tähtien väli vaihtelee välillä 16–54 miljoonaa kilometriä.
Mizar B:n näennäinen kirkkaus on 4,0 ja spektriluokka A5-7V, tähtien pintalämpötilat 7 500–9 000 kelviniä, ja luminositeetti 10–30 aurinkoa.
Mizar B on myös spektroskooppinen kaksoistähti, jonka kiertoaika on 6 vuorokautta.
Mizar A:n tähtien massat ovat noin 2,5+2,5 ja B:n 1,6+1,6.


title: Cochabamba

text: Cochabamba on kaupunki Bolivian keskiosassa. Se sijaitsee samannimisessä laaksossa Andeilla. Cochabamba on Cochabamban departementin pääkaupunki. Kaupunki itse on Bolivian neljänneksi suurin, sen metropolialue kolmanneksi suurin sillä metropolialueen asukasluku on yli miljoona. Cochabamba perustettiin 2. elokuuta 1571. Nimi Cochabamba juontaa alkunsa ketšuankielisistä sanoista qhocha eli järvi ja pampa eli tasanko.


title: Cochabamba

text: Kaupungin ja sitä ympäröivien alueiden asukkaita kutsutaan cochabambinoiksi. Cochabamba tunnetaan myös nimillä "ikuisen kevään kaupunki" sekä "puutarhakaupunki", keväisten lämpötilojensa vuoksi, jotka vallitsevat alueella läpi vuoden.


title: Cochabamba

text: Kaupunkiin on rakennettu vuoden 1988 paavin vierailun muistoksi maailman suurin Jeesus-patsas Cristo de la Concordia, joka on myös eteläisen pallonpuoliskon korkein patsas.


title: Cochabamba

text: Cochabamban laaksossa on ollut asukkaita yli tuhat vuotta sen tuottavan ja hedelmällisen maaperän ja ilmaston vuoksi. Arkeologiset todisteet viittaavat, että laakson ensimmäiset asukkaat olivat monista etnisistä alkuperäiskansojen ryhmistä. Inkat, Mojocoyat, Omerequet sekä Tiwanaku -kansan edustajat asuivat laaksossa kauan ennen kuin espanjalaiset saapuivat.


title: Cochabamba

text: Ensimmäinen espanjalainen laakson asukas oli Garci Ruiz de Orellana vuonna 1542. Hän hankki suurimman osaan maastaan paikallisilta heimopäälliköiltä Achatalta ja Consavanalta vuonna 1552 tehdyn Potosín kaupungin rekisterin mukaan. Hinta oli 130 pesoa. Hänen asuntonsa tunnettiin nimellä Casa Mayorazgo ja se on edelleen olemassa Cala Calan kaupungin läheisyydessä.


title: Cochabamba

text: Villa de Oropesa, jolla nimellä Cochabambaa ensin kutsuttiin, perustettiin 2.8.1571 Oropesan kreivin varakuningas Fransisco de Toledon käskystä. Kaupungin tarkoituksena oli tulla maanviljelyn keskukseksi, jotta se pystyisi tuottamaan ruokaa pienemmille kaivoskaupungeille läheisellä Altiplanon alueella. Erityisesti oli ajateltu Potosín kaupunkia, josta tuli yksi suurimmista ja rikkaimmista kaupungeista maailmassa 1600-luvulla, joka oli perusta suurelle vauraudelle, joka lopulta teki Espanjasta maailman mahdin siihen aikaan. Hopeakaivosteollisuuden ollessa suurimmillaan Potosíssa, Cochabamba kukoisti ensimmäiset vuosisatansa. Kaivosteollisuuden hiipuessa 1700-luvulla Cochabamban kukoistus alkoi hiipua sen mukana.


title: Cochabamba

text: Vuonna 1786 Espanjan kuningas Kaarle III nimesi kaupungin uudelleen uskollisuuden ja rohkeuden Villa Cochabambaksi. Tämä tehtiin, koska kaupungilla oli keskeinen rooli tukahdutettaessa alkuperäiskansojen kapinoita 1781 Orurossa. Cochabambasta lähetettiin aseistettuja joukkoja Oruroon, jotta kapinat saataisiin tukahdutettua. Myöhäisestä 1800-luvusta lähtien Cochabamba on ollut jälleen yleisesti ottaen menestyksekäs maatalouden keskus Boliviassa.


title: Cochabamba

text: 1793 vuoden väestönlaskenta kertoo, että kaupungin asukasluku oli 22 305 henkilöä. 12 980 oli mestitsejä, 6 368 espanjalaisia, 1 182 intiaania, 1 600 mulattia ja 175 afrikkalaista orjaa.


title: Cochabamba

text: Vuonna 2000 Cochabambassa alkoivat suuret protestit kaupungin vesilaitoksen yksityistämisen takia. Maailmanpankki oli vaatinut lainojensa ehtona valtion toimintojen yksityistämistä. Vesilaitos myytiin yksityisille sijoittajille, ja kaupunkilaisten vesilaskut nousivat rajusti.


title: Cochabamba

text: Tammikuussa 2007 kaivosmiehet ottivat yhteen maalaisprotestoijien kanssa, jolloin kolme ihmistä kuoli ja yli 130 loukkaantui. Demokraattisesti valittu Cochabamban prefekti, Manfred Reyes Villa, entinen sotilasneuvonantaja Luis García Mezan diktatuurin aikaan 1980-luvulla, liittoutui Bolivian itäisten hallintoalueiden kanssa. Reyes Villa ajautui väittelyyn presidentti Evo Moralesin kanssa alueellisesta autonomiasta ja muista poliittisista aiheista. Protestoijat tukkivat maantiet, sillat ja päätiet yrittäen pakottaa Reyes Villan eroamaan. Kansalaiset hyökkäsivät protestoijia vastaan rikkoen esteet ja kiertäen ne. Poliisi ei tehnyt paljoakaan puuttuakseen tilanteeseen. Sen jälkeiset protestoijien yritykset uhata hallitusta olivat epäonnekkaita, mutta jännityksiä osapuolten välillä ei ole ratkaistu.


title: Cochabamba

text: Heinäkuussa 2007 tammikuun protestiliikkeen veteraanit pystyttivät monumentin hallituksen tukijoista kuolleiden ja loukkaantuneiden kunniaksi, joka tuhottiin yöllä ja tämä aloitti konfliktit jälleen kaupungissa.


title: Cochabamba

text: Cochabamba on taloudellisesti aktiivinen kaupunki ja se on sosiaalisesti vapaampia paikkoja kuin moni muu bolivialainen paikkakunta. Kuten muutkin suuret kaupungit Andeilla, Cochabamba on vastakohtien kaupunki. Sen keskusta Plaza Colónin tai Plaza 14 de Septiembren läheltä on aika moderni. Siellä on paljon valoja, autoja ja liikettä kaduilla sekä internet-kahviloita. Näillä paikoilla sijaitsevat myös suurin osa kaupungin liiketoiminnasta sekä taloudellisesta toiminnasta. Aktiivinen yöelämä keskittyy Calle Españan lähelle ja myös El Pradon puistobulevardin varrelle. Siirryttäessä kauemmas keskuksesta paikoista tulee vähemmän edistyneitä teknologisesti. Cochabamban kulmilla on usein suuremmat rikostilastot ja sieltä puuttuvat sähköt, talojen sisältä viemäri- ja vesiputket sekä kivetyt tiet. Äärimmäinen esimerkki tästä on aivan lentokentän etelän puoleinen alue, jossa puoliksi rakennetut savitiilitalot ovat päällystämättömien likaisten katujen varrella. Tämä on ensivaikutelma, jonka lentokoneella tulevat vieraat saavat.


title: Cochabamba

text: Kaikista eniten Cochabambassa puhutaan espanjaa, tai castellanoa, joksi paikalliset sitä kutsuvat. Cochabamban alueella puhuttu espanja on sanastoltaan melko konservatiivista, mutta joitakin ketšuan ja aimaran sanoja on otettu jokapäiväiseen käyttöön.


title: Cochabamba

text: Kuten monissa muissakin kaupungeissa ympäri maailmaa, englantia puhutaan ja ymmärretään jatkuvasti enemmän erityisesti yritysjohtajien ja länsimaalaistuneiden cochabambinoiden keskuudessa.


title: Cochabamba (täsmennyssivu)

text: Cochabamba voi tarkoittaa seuraavia asioita:


title: Bolivianos, el hado propicio

text: Bolivianos, el hado propicio on Bolivian kansallislaulu. Se otettiin käyttöön vuonna 1851. Sen sanoitukset ovat espanjankieliset, mutta sen sävelsi italialainen Leopoldo Benedetto Vincenti.


title: Umaijadien kalifaatti

text: Umaijadien dynastia ( tai الأمويون, "al-Umawiyyūn"; ) oli ensimmäinen dynastia islamilaisia kalifeja, jotka eivät olleet suoranaista sukua profeetta Muhammadille itselleen. He olivat kuitenkin samaa mekkalaista heimoa, quraišeja. Alun perin he olivat olleet Muhammadin vihollisia. Dynastia hallitsi arabien maailmanvaltaa vuosina 661–750. Umaijadien pääkaupunki oli Damaskoksessa. Suurimmillaan dynastia hallitsi Pakistanin ja islamilaisen Espanjan välistä aluetta Lähi-idässä ja Pohjois-Afrikassa.


title: Umaijadien kalifaatti

text: Islamilainen historiankirjoitus ohittaa umaijadit lähes täysin, ja heille on jätetty vain maallistuneiden kuninkaiden rooli. Islaminuskon katsotaan välittyneen suoraan niin sanottujen oikeaanjohdettujen kalifien kautta umaijadien ohi. Todellisuudessa islamin oppineisto syntyi nimenomaan umaijadien aikana 700-luvulla.


title: Umaijadien kalifaatti

text: Dynastiaa seurasi vallassa abbasidien dynastia, johon kuuluva Abu Muslim aloitti 747 Khorasanissa abbasidien vallankumouksen. Umaijadien dynastia päättyi tappioon Zabin taistelussa tammikuussa 750. Lisäksi Abbasidit onnistuivat murhauttamaan paenneen kalifi Merwan II:n ja lähes koko Umaijadien suvun.


title: Rationaalisuus

text:
Rationaalisuus tarkoittaa järjen (latinaksi "ratio") käyttöä päätöksentekoon tunteiden, vaistojen ja tradition lisäksi tai niiden sijaan. Jaottelun on esittänyt Max Weber teoksessaan Wirtschaft und Gesellschaft (1912). Rationaalisuuteen kuuluu vaihtoehtojen tietoinen ajatuksellinen arviointi ja usein myös jonkin formaalin järjestelmän kuten logiikan tai matematiikan käyttö avuksi. Rationaalisuuteen kuuluu tavoitteen määrittäminen ja sen saavuttamiseksi käytettävissä olevien toimenpiteiden arviointi, toteutettavan toimenpiteen valinta ja toteutus sekä edelleen toteutuksen arviointi, jne. Rationaaliselta ajattelulta edellytetään väitteiden johdonmukaista ja ristiriidatonta perustelua.
"Formaali rationaalisuus" eli "keinorationaalisuus" tarkoittaa tietynlaista laskelmoivaa toimintaa. Toimija yrittää saavuttaa tietynlaisen asioiden tilan (päämäärän) valitsemalla sopivimmat välineet huomioon ottaen tilanteen tosiseikat. Toiminnan rationaalisuus on sen tehokkuus "saavuttaa haluttu päämäärä".


title: Rationaalisuus

text: "Substantiaalisesta rationaalisuudesta" eli "päämäärärationaalisuudesta" on kyse kun toimintaa arvioidaan lopullisten päämäärien, arvojen ja periaatteiden kannalta.


title: Rationaalisuus

text: Rationaalisuudelle vastakkainen ajattelutapa on irrationaalisuus.


title: Kuningattarien laakso

text: Kuningattarien laakso on Egyptissä Luxoria vastapäätä Niilin länsirannalla sijaitseva muinaisen Egyptin faaraoiden vaimojen hautapaikka.


title: Kuningattarien laakso

text: Kuningattarien laakso otettiin käyttöön Uuden valtakunnan 18. dynastian alussa noin 1550 eaa. samalla kun faaraot alettiin haudata hiukan pohjoisempana sijainneeseen Kuninkaiden laaksoon. Aluksi laaksoon haudattiin prinssejä ja prinsessoja sekä joitain kuningasperhettä lähellä olevia yksityishenkilöitä. Kuninkaiden puolisoiden suosituimmaksi hautapaikaksi laakso tuli 19. dynastian aikana. Kuningattarien ohella laaksoon haudattiin myös kuninkaiden lapsia.


title: Kuningattarien laakso

text: Laakson tutkimukset aloitti Egyptiläisen museon tutkija Ernesto Schiaparelli vuosina 1903−1906. Kolme hautaa on nykyisin avoinna yleisölle.


title: Kuningattarien laakso

text: Kuningattarien laakso on leveä ja loivasti nouseva, lähes aina kuiva vadi, ja sinne pääsy on helpompi kuin Kuninkaiden laaksoon. Haudat sijaitsevat vadin molemmin puolin.


title: Kuningattarien laakso

text: Kuningattarien laaksosta on löydetty vuoteen 2000 mennessä 98 hautaa, joista yli puolen alkuperäistä omistajaa ei tiedetä. Haudat ovat usein koristelemattomia, keskeneräisiä, romahtaneita, tulvien tuhoamia tai tyhjennettyjä. Hautojen perustyypit eroavat kuitenkin toisistaan, ja sen perusteella voidaan päätellä jotain omistajista. Prinsessoiden ja nimeämättömien kuningattarien haudoissa oli vain yksi päähuone ja korkeintaan kaksi sivukammiota. Prinssien haudoissa oli yleensä kaksi pitkää käytävämäistä huonetta ja niitä leveämpi arkkukammio. Kuningattarien haudat olivat mutkikkaimmin toteutetut. Näistä merkittävin on Ramses II:n puolison Nefertarin hauta, jonka yksityiskohtainen ja mestarillinen koristelu kuvaa kuningattaren matkaa tuonpuoleisessa. Kuningashaudoista poiketen kuningattarien haudoissa ei nähdä kuvia kuninkaiden Manalan kirjoista, vaan niiden asemesta käytettiin yksityishaudoissa tavattavia Kuolleiden kirjojen vinjettejä.


title: Kuningattarien laakso

text: Laaksossa on myös Uuden valtakunnan ajan jälkeisiä pieniä hautoja sekä 300-luvulla rakennetun kristityn luostarin rauniot.


title: Veracruz

text: Veracruz on yksi Meksikon 31 osavaltiosta. Se pinta-ala on 72 873 neliökilometriä, josta mantereella 72 815 neliökilometriä ja Meksikonlahden saarilla yhteensä 58 neliökilometriä. Osavaltion koko nimi on Veracruz de Ignacio de la Llave, mutta useimmiten käytetään pelkkä Veracruz-nimeä.


title: Veracruz

text: Veracruz rajoittuu pohjoisessa Tamaulipasiin, etelässä Oaxacaan ja Chiapasiin, kaakossa Tabascoon, lännessä Pueblaan, Hidalgoon ja San Luis Potosíin sekä idässä Meksikonlahteen. Veracruzin pääkaupunki on Xalapa. Veracruz on lähes kahdeksalla miljoonalla asukkaallaan väkiluvultaan Meksikon kolmanneksi suurin osavaltio.


title: Veracruz

text: Veracruz tunnetaan rannoistaan ja laskiaiskarnevaalista.


title: Veracruz (täsmennyssivu)

text: Veracruz tai Vera Cruz voi tarkoittaa ainakin seuraavia:


title: Alcor

text:
Alcor ("ratsastaja") (80 Ursae Majoris). on Ison Karhun tähdistössä
oleva himmeä tähti, joka on lähellä kirkasta Mizaria. Alcor on Mizarista vasemmalle ylös 1/5 astetta. Mizar on Otavan "kattilan" varren keskimmäinen ja "ylin" tähti.
Alcor eli 80 Ursae Majoris on valkoinen pääsarjan tähti. Sen näennäinen kirkkaus 3,99, absoluuttinen kirkkaus 2,09. Spektrityyppi A5V, pintalämpötila 8 000 kelviniä. Massa 1,6 Auringon massaa. Alcor pyörii nopeudella 218 km/s, eli se on nopea pyörijä.


title: Alcor

text: Alcor on 81 valovuoden päässä eli se on 0,27–3 valovuotta Mizaria kauempana. On joskus arveltu, että Alcor kiertäisi Mizaria noin 750 000 vuoden jaksolla, mutta varmaa tämä ei ole.


title: Alcor

text: Kolmen valovuoden etäisyys tekee tähtien kytkeytymisen yhteen epätodennäköiseksi, sillä se on lähellä normaalia tähtien välimatkaa. Jos välimatka olisi 0,27 valovuotta, tähdet voisivat kiertää toisiaan. Näyttää todennäköisemmältä, että Mizar ja Alcor eivät ole kaksoistähti aikaisemmista luuloista huolimatta.


title: Alcor

text: Edullisissa havainto-olosuhteissa Alcor on selvästi nähtävissä paljain silmin. Sitä on kuitenkin vanhastaan käytetty ihmisen näön testaamiseen, ja vanhassa arabialaisessa kirjallisuudessa sanotaan, että sen kykenisivät näkemään vain erityisen tarkkanäköiset. Latinankielinen sananparsi "Vidit Alcor, at non lunam plenam", "hän näkee Alcorin, muttei täysikuuta", tarkoittaa suunnilleen samaa kuin "hän ei näe metsää puilta".


title: Abbasidit

text: Abbasidien dynastia () oli dynastianimi Bagdadin kalifeille, umaijadien dynastian jälkeen toiselle suurelle islamilaisen maailman sunnidynastialle. Se syöksi umaijadit vallasta voitettuaan taistelun vuonna 750. Dynastia hallitsi arabien valtakuntaa 200 vuotta, mutta alkoi vähitellen hiipua mamelukkiarmeijan voiman kasvaessa. Abbasidikalifien valta loppui vuonna 1258, kun mongolikenraali Hülegü-kaani tuhosi Bagdadin. Abbasidit tosin hallitsivat vielä Kairossa nimellisesti kalifeina vuoteen 1517 saakka, mutta todellinen valta oli mamelukeilla.


title: Abbasidit

text: Profeetta Muhammadin sedästä Abbasista polveutuva as-Saffah alkoi kapinoida arabien kalifaattia hallinneita omaijadeja vastaan. Hän lähetti agenttinsa Abu Muslimin Khorasaniin, jossa Abu Muslim julisti Abbasidien vallankumouksen alkaneeksi kesäkuussa 747. Kaksi vuotta myöhemmin hän julisti itsensä kalifiksi ja tammikuussa 750 Abu Muslim löi umaijadikalifi Merwan II:n joukot Tigriin sivujoen Zabin rannalla käydyssä ankarassa taistelussa. Myöhemmin samana vuonna Merwan II murhattiin Egyptissä, ja as-Saffah nousi kalifaatin valtaistuimelle.


title: Abbasidit

text: Valtansa varmistaakseen as-Saffah ryhtyi säälimättä vainoamaan umaijadidynastian miespuolisia jäseniä, ja lopulta vain yksi heistä, Abd ar-Rahman, onnistui pakenemaan Tunisian emiirin suojaan. Sieltä Abd ar-Rahman jatkoi matkaansa Iberian niemimaalle, joka säilyi sittemmin umaijadien hallinnassa vuoteen 1031 saakka.


title: Abbasidit

text: As-Saffah kuoli vuonna 754, ja hänen seuraajakseen tuli hänen veljensä al-Mansur. Hänen setänsä, Syyrian emiiri Abdullah ibn Ali nousi pian tämän jälkeen kapinaan, jonka Abu Muslim joukkoineen kuitenkin tukahdutti. Kalifi al-Mansur pelkäsi Abu Muslimin vallan kasvua ja murhautti hänet vielä saman vuoden kuluessa.


title: Abbasidit

text: Al-Mansurilla oli tämän jälkeenkin vastuksia voitettavanaan. Vuonna 762 puhkesi Medinassa kapinaliike, ja kaupungin asukkaat julistivat profeetta Muhammadin tyttären Fatiman ja tämän puolison Alin jälkeläisen Muhammedin vastakalifiksi. Samalla tämän veli Ibrahim nostatti Alin suvun kannattajat eli alidit vastarintaan Basrassa. Al-Mansurin joukot kykenivät kuitenkin kukistamaan kapinoinnin sekä valtaamaan Medinan, ja tuossa yhteydessä vastakalifi Muhammad sai surmansa. Seuraavana vuonna al-Mansur teki tuolloin pienestä Bagdadista valtakuntansa pääkaupungin. Mansurin pojanpojan, "Tuhannen ja yhden yön tarinoissa" mainitun Harun ar-Rašidin aikana Bagdadista kasvoi Aasian ja Välimeren alueen välisen kaupan keskus ja suurkaupunki, jota isompi oli vain Konstantinopoli.


title: Abbasidit

text: Abbasideihin yhdistetty kulttuurin kukoistuskausi huipentui Harun ar-Rasidin pojan Al-Mamunin kaudelle. Harun ar-Rasid jakoi maan kahtia, jotta molemmista pojista tulisi kalifeja. Amin ja Al-Mamun kuitenkin kilpailivat vallasta niin paljon, että maa joutui sisällissotaan. Iranilaiset tukivat itäosaa hallinnutta Al-Mamunia, irakilaiset Aminia. Al-Mamun voitti ja Amin sai surmansa. Iranilaiset pettyivät, kun Al-Mamun voitostaan huolimatta ei siirtänyt pääkaupunkia Iraniin. Al-Mamun kuitenkin arvioi, että sunnimuslimeina abbasidit eivät voisi hallita shiialaisia irakilaisia muualla olevasta pääkaupungista käsin.


title: Abbasidit

text: Abbasidien arkkitehtuurin huomattavia saavutuksia ovat al-Mansurin pyöreä kaupunki, nykyinen kaupunginosa Bagdadissa, Al-Ukhaidirin linnake nykyisen Karbalan lähellä Irakissa ja Tigrisin rannalle Samarraan rakennettu uusi hallituskaupunki.


title: Abbasidit

text: Kalifaatin sisäinen hajaannus kasvoi valtaistuinkiistojen myötä, ja vuonna 785 profeetta Muhammedin sedän Alin jälkeläinen, Idris ibn Abdullah, muodosti nykyisen Marokon alueelle oman kalifaattinsa, jota idrisidien dynastia hallitsi vuoteen 985 saakka.


title: Abbasidit

text: Musa al-Hadid ehti hallita arabien kalifaattia vain vajaan vuoden, kun eräs hänen äitinsä orjattarista tukehdutti hänet ja joukko upseereita pakotti hänen poikansa Džofarin tunnustamaan Harun ar-Rašidin kalifiksi. Vuonna 787 kalifin sotapäällikkö Ibrahim ibn al-Aghlab kukisti berbereiden kapinan Tunisiassa ja sai palkkioksi nykyisen Tunisian ja Libyan rannikkoalueet perinnölliseksi läänitykseksi suvulleen.


title: Abbasidit

text: Espanja irtosi abbasidien vallasta vuonna 756, Marokko vuonna 788, Tunisia vuonna 800 ja Egypti vuonna 868. Iraniin syntyi joukko paikallisia dynastioita, ja Irakin eteläosassa nousi kilpaileva mustien orjien Zanj-valtio jonka abbasidit kuitenkin kukistivat.


title: Abbasidit

text: Abbasidien vallan heiketessä turkkilaiset työntyivät lähi-itään. Erilaiset turkkilaisten heimot etsivät alueelta laidunmaita. Monet värväytyivät alueen armeijoihin palkkasotureiksi eli mamelukeiksi. 900-luvuln lopulla tuli toinen aalto turkkilaisia. He valtasivat Bagdadin ja alensivat abbasidi-kalifin nukkehallitsijaksi. Turkkilaisten jälkeen mongolit hyökkäsivät Lähi-Itään, ja surmasivat viimeisen abbasidikalifin Bagdadissa vuonna 1258.


title: Dancing with the Dead

text: Dancing with the Dead on Painin neljäs studioalbumi, joka julkaistiin 21. maaliskuuta 2005.


title: Dancing with the Dead

text: Albumi nousi toisella listaviikollaan Suomen virallisen listan sijalle 16.


title: Kylmälä

text: Kylmälä on kylä Kirkkonummen pohjoisosassa, lähellä Lapinkylää. Kylä on rakenteeltaan maaseutumainen, taajama-alueella on lievää rakennuskantatihentymää. Vuonna 2011 kylässä oli 855 asukasta.


title: Kylmälä

text: Kylässä harjoitetaan kasvihuoneviljelyä sekä hevosia. Kylässä on vapaaehtoinen palokunta (FBK).


title: Kylmälä

text: Kylmälässä sijaitseva Sjökullan koulu sijaitsee Tampaja-järven rannalla, lähellä Evitskogin risteystä. Koulun rannassa on hyvä uintipaikka. Laiturin päässä veden syvyys on aikuisella suurin piirtein kainaloihin asti veden pinnan ollessa normaalikorkeudella. Rannalla on pukukopit.


title: Kylmälä

text: Pohjolan Liikenne ajaa Helsingistä Veikkolaan Kylmälän kautta muutamia kertoja arkipäivässä. Linja-auto lähtee Helsingin linja-autoasemalta laiturista 17. Kirkkonummen linja-autoasemalta Kylmälään menevät linja-autot lähtevät laitureilta 9 ja 10.


title: Kylmälä

text: Kylmälässä sijaitsevat myös Metsähovin tutkimuslaitokset, joihin kuuluu Helsingin yliopiston Observatorio, Aalto-yliopiston radioteleskooppi ja Paikkatietokeskuksen havaintoasema.


title: Sassanidit

text: Sassanidit tai sasanidit (ساسانیان, "Ṣāṣānīyān") olivat persialainen hallitsijasuku, joka hallitsi Persiaa ja suuria alueita Lähi-idässä toisen Persian valtakunnan aikana vuosina 226–651. Sassanidien dynastian perusti Ardašir I, kun hän oli lyönyt viimeisen Parthian arsakidisukuisen kuninkaan Artabanos IV:n. Dynastia päättyi, kun shaahi Yazdegerd III hävisi 14-vuotisen taistelun umaijadien kalifaatille, ensimmäiselle islamilaiselle valtakunnalle.


title: Sassanidit

text: Valtakunnan alueeseen kuului alueita nykyisestä Iranista, Irakista, Armeniasta, Afganistanista, Turkista, Syyriasta, Pohjois-Intiasta, Pakistanista, Kaukasiasta, Keski-Aasiasta ja Arabiasta, sekä Khosrau II:n aikana Egyptistä, Jordaniasta, Israelista ja Libanonista. Sassanidit kutsuivat valtakuntaansa nimellä Erānshahr ايرانشهر (Iranshaehr), iranilaisten valtakunta.


title: Sassanidit

text: Myöhäisantiikin käsittävää sassanidikautta on pidetty kulttuurillisesti edistyneenä aikakautena ja se oli viimeinen merkittävä Persian imperiumi ennen islamin ekspansiota alueelle. Valtakunnan kulttuurillinen vaikutus oli merkittävä myös sen rajojen ulkopuolella, aina Roomassa, Kiinassa, Intiassa ja Afrikassa saakka. Sassanidikulttuuri vaikutti myös ajallisesti eteenpäin sitä seuranneeseen islamilaiseen kulttuuriin, jolle periytyivät muun muassa sassanidien arkkitehtuuri, kirjallisuus ja muut taidot.


title: Sassanidit

text: Sassanidien dynastian perusti Ardašir I, joka oli Anahita-jumalattaren pappien sukua Istakhrista Persiksestä. Hänen isänsä Babak (myös Papak tai Papag) oli alun perin pienen Kheirin kaupungin hallitsija, mutta hän oli noin vuonna 200 syrjäyttänyt Gocihrin, joka oli bazrangidien, Persiksen Parthian alaisuudessa olleen klienttisuvun, viimeinen kuningas. Hänen äitinsä Rodhagh oli Persiksen maaherran tytär. Rodhagh oli ehkä kurdi. Suvun perustaja oli Ardaširin isänisä Sassan, Anahitan temppelin ylipappi. Ardašir väitti myöhemmin Sassanin olleen sukua Akemenidien hallitsijasuvulle. Lähteissä on jonkin verran ristiriitaisuuksia ja erään teorian mukaan Sassan olisi ollut Ardaširin isä. Babak olisi Sassanin kuoleman jälkeen adoptoinut Ardaširin.


title: Sassanidit

text: Arsakidikeisari Artabanos IV oli näihin aikoihin keskittynyt dynastian sisäisiin valtataisteluihin veljensä Vologases VI:n kanssa Mesopotamiassa, joten Babakin paikallinen vallantavoittelu ei saanut hänen huomiotaan. Babak ja hänen poikansa Sapor onnistuivat laajentamaan valtansa koko Persiksen alueelle. Seuraavat tapahtumat ovat jääneet epäselviksi. Tiedetään kuitenkin, että Babakin kuoleman jälkeen vuoden 208 tienoilla Ardašir, joka oli näihin aikoihin Darabgirdin maaherra, ajautui omaan valtataisteluunsa veljensä Saporin kanssa. Lähteiden mukaan vuonna 222 Sapor kuoli, kun rakennuksen katto sortui hänen päälleen juuri kun hän oli lähdössä tapaamaan veljeään. Ardašir julistautui kuninkaaksi ja murhasi muut elossa olevat veljensä. Ardašir siirsi nyt pääkaupungin etelämpään Ardashir-Khwarrahiin, nykyiseen Firouzabadiin. Kaupunkia oli helppo puolustaa ja huoltoreitit ympäröiviltä vuorilta pelasivat, joten siitä tuli Ardaširin vallan keskus. Kaupunkia ympäröi korkea ympyränmuotoinen muuri, joka oli mahdollisesti kopioitu Darabgirdistä. Pohjoispuolella oli suuri palatsi, jonka jäänteet ovat säilyneet.


title: Sassanidit

text: Vakiinnutettuaan asemansa Persiksessa Ardašir laajensi alueitaan nopeasti, vaati uskollisuutta paikallisilta ruhtinailta Farsissa ja saaden nopeasti hallintaansa Kermanin, Esfahanin, Susianan ja Mesenen provinssit. Tämä ekspansio tuli nyt Parthian kuninkaan ja Ardaširin vasalliherran Artabanos IV:n tietoon. Aluksi Artabanos määräsi Khuzestanin maaherran marssimaan Ardaširia vastaan vuonna 224. Ardašir sai suuren voiton. Artabanos hyökkäsi itse Ardaširin kimppuun vuonna 224. Armeijat kohtasivat Hormizdeghanissa, missä Artabanos IV tapettiin. Ardašir valtasi Artabanoksen kuoleman seurauksena edesmenneen Parthian länsiosat. Vuonna 226 Ardašir kruunattiin Ktesifonissa Persian valtakunnan ainoaksi hallitsijaksi, "kuninkaitten kuninkaaksi". Tästä alkoi nelisataavuotinen sassanidikausi.


title: Sassanidit

text: Seuraavien vuosien aikana paikallisten kapinoiden seurauksena Ardašir laajensi valtakuntaansa edelleen itään ja lounaaseen. Hän valloitti Sistanin, Gorgānin, Khoresanin, Margianan, Balkhin ja Khwarezmian. Hän liitti myös Bahrainin ja Mosulin sassanidien alueisiin. Myöhemmät sassanidipiirtokirjoitukset väittävät myös Kušanan, Turanin ja Mekranin kuninkaiden alistuneen sassanidivaltaan, vaikka numismaattisten todisteiden nojalla näyttää siltä, että vasta Ardaširin poika Sapor I:n valloitti nämä alueet. Lännessä hyökkäykset Hatraa, Armeniaa ja Adiabeneä vastaan eivät olleet yhtä onnistuneita.


title: Sassanidit

text: Ardaširin poika Sapor I (tai Shapur, 241–272), jonka äiti oli kuninkaallista parthialaista sukua, jatkoi laajentumista ja valloitti Baktrian ja Kušanan. Hän kävi myös useita sotia 200-luvun kriisin kourissa ollutta Roomaa vastaan. Sapor tunkeutui syvälle roomalaisalueille, valloitti ja ryösteli Antiokiassa vuonna 253 tai 256. Lopulta hän löi Rooman keisarit Gordianus III:n, Philippus Arabsin ja Valerianuksen. Viimeksi mainittu jopa vangittiin vuonna 260, mikä oli ennennäkemätön häpeä roomalaisille. Sapor juhlisti voittoaan kaivertamalla Naqsh-e Rostamiin vaikuttavia kivireliefejä. Vuosina 260–263 Sapor I menetti joitain voittamistaan alueista Rooman liittolaiselle Odaenathukselle (latinalaisittain Septimius Odaenathus).